amanoisuno/poetBack huggingface dataset:
秋蝗歎 周紫芝 
驅車入秋原，懞懞盡禾黍。田父刈且歌，笑言雜兒女。路傍騎馬翁，下與田父語。問言田家勞，云何樂如許。父老仰天歎，懇款話心膂。今年遭歲凶，夏旱連秋暑。誰知勤餉婦，社甕蒭綠醑。君看西來蝗，落地輒盖土。入境不入田，食草不食秬。老農亦何幸，此樂詎天與。爲言相君賢，爲惠寔在汝。羣兇滿江淮，殺氣自消阻。微蟲初何知，仁者亦復與。知公意在民，有穀寧忍咀。勸爾但自歡，蝗來不須禦。
謁昭明祠 周紫芝 
歷年有攸歸，脩短良亦異。天乎不祚梁，斯人乃即世。於皇元良資，盛德真豈弟。高文貫百家，妙學窮六藝。悠悠悲徂年，凛凜尚生氣。偉哉千載人，享此百世祀。金朱煥靈宮，奔走恭祀事。遐瞻儼森寒，神雨倏復至。傴僂奠椒漿，悲風肅蘭佩。想像折芳馨，茲焉獨長喟。
次韻元傑聽谿亭見寄 周紫芝 
貧病相牽各異鄉，心隨南雁與翺翔。感君三絕出妙手，慰我九回縈别腸。山色爲人分淺黛，泉聲何事碎鳴璫。千巖萬壑山陰路，誰與臨流共一觴。
清樾晚雨效韓偓三絕  其一 周紫芝 
池上風荷香撲衣，紅粧鏡裏雨如絲。試呼小艇尋烟去，便是苕溪五月時。
清樾晚雨效韓偓三絕  其二 周紫芝 
白鷺一雙飛暮靄，亂鴉無數立官樓。角聲吹盡欄猶倚，雨落黄昏人白頭。
清樾晚雨效韓偓三絕  其三 周紫芝 
黄昏簾幙人誰卷，暮雨闌干客自憑。獨自不知多少恨，一池荷葉碎秋聲。
齊山有巖穴宛轉山間秀色可喜號小九華 周紫芝 
衰容迫遲暮，驅車厭行役。路逢玉孱顔，庻用慰愁寂。誰知九鳯羣，夐與秋水隔。落日自凄迷，轉盼失虗碧。幸茲登臨間，會遇晚乃獲。玲瓏八九峰，模寫在尋尺。欎雲開層巔，飛瀑掛蒼壁。凜然削寒玉，秀色粲可摘。緬懷融結初，岌嶪自開闢。懸知孤客恨，爲了愛山癖。聊將小巖巒，入我尋山屐。何時解塵鞿，卜築在泉石。遂當挹諸峰，羅列歸几席。
齊山依小巖作觀音閣 周紫芝 
亂山空洞自成龕，十里秋風響檜杉。我亦來脩香火供，便疑身在普陁巖。
池口觀樓船 周紫芝 
湘水妖氛靜，樓船盡日横。風濤心自恐，舟楫眼初驚。伏莽膏金鉞，將軍駕木城。太平無此物，指日望銷兵。
飲酒三首  其一 周紫芝 
高皇掃強秦，縱横成妙略。三傑豈不雄，曾不出籠絡。曹參晚爲相，痛飲事杯酌。當知清淨化，寓意在酬酢。魏武獨何爲，屢下禁酒約。兵戈纒九州，猜忌恣暴虐。堂堂孔北海，醉語雜諧謔。斯人猶殺之，四海何由廓。古來成敗事，紛紛真一噱。
飲酒三首  其二 周紫芝 
昔我在田畝，薄言事耘薅。種秔亦種秫，可食兼可醪。清香滿寒甕，夜滴喧春槽。洗我玉花甆，酌此鵝黄膏。閱歲更閹茂，下田但藜蒿。里胥厭追索，縣籍書逋逃。邇來兵火急，斗粟千錢高。不飲動逾月，憔悴成楚騷。丈夫命運薄，困阨例所遭。究竟無如何，隨緣且陶陶。
飲酒三首  其三 周紫芝 
濁醪有何好，所貴資清歡。如何畢阮輩，頭没杯案間。我飲但涓滴，而作飲酒篇。兒曹見之笑，謂我狂且顛。政應坐自失，說夢痴人前。一酌憂已亡，再酌當陶然。此意但自得，此理詎可言。萬古一淵明，何由與之論。
秋晚念歸 周紫芝 
風寒黄葉未全落，露重流螢巳不飛。胡馬又肥秋欲老，旅巢無定客思歸。
親征詔下朝野歡呼六首  其一 周紫芝 
茫茫禹迹混殊方，誰遣中華識犬羊。今日澶淵尋舊役，會看一矢殪戎王。
親征詔下朝野歡呼六首  其二 周紫芝 
天戈未指敵先摧，掩耳誰能及迅雷。便遣風師清輦路，奉迎北狩兩宮回。
親征詔下朝野歡呼六首  其三 周紫芝 
誰信妖兇膽自驚，君王親駕六騑行。江邊紅日三更出，怪得欃槍夜不明。
親征詔下朝野歡呼六首  其四 周紫芝 
漢業當於馬上成，謾勞諸將久經營。廟堂早扈南陽駕，已爲蒼生洗甲兵。
親征詔下朝野歡呼六首  其五 周紫芝 
雉扇遙聞擁翠鑾，遠方耕鑿尚偷安。誰知黄鉞臨戎地，江上秋風玉帳寒。
親征詔下朝野歡呼六首  其六 周紫芝 
請看介子請長纓，白髪書生百不能。誰掃浯溪題歲月，漫郎端欲頌中興。
青陽道中望九華諸峰作 周紫芝 
平生愛山意，瞑目想奇崛。東南號多山，萬嶺空峍屼。不知罏錘工，鑄此一尤物。峰巒與天近，紫翠爭日出。何年飛三山，此事亦恍惚。要欲移嵌巖，下作仙聖窟。我願從之遊，飛昇蛻塵骨。山行尚悠悠，客意殊忽忽。弱水不可渡，瘦馬聊自兀。落日回寸眸，飛鳥但滅没。
次韻吕仁父教授題余秋浦詩卷  其一 周紫芝 
病客還隨倦鳥翰，霜風猶带客衣寒。誰持馬上歸來句，換得天孫雲錦端。
次韻吕仁父教授題余秋浦詩卷  其二 周紫芝 
汗漫誰從食蛤遊，歲窮真似賈胡留。恨無摩詰丹青手，貌得瀟湘兩岸秋。
次韻吕仁父教授題余秋浦詩卷  其三 周紫芝  长江
試從秋浦望長江，猶有遺蹤在渺茫。滿地黄花秋日晚，傷心不見紫微郎。
燒芋 周紫芝 
幽人日晏方索米，朱門醉頭扶未起。人微何敢望一囷，鮒死知誰濡斗水。糞火撥灰聊效顰，玉糝誇羮未須爾。紫團包玉不洗泥，火候初匀香透紙。從來真味貴天全，大羮不致名太始。饞涎爲止翁欲顛，饑膓不鳴兒更喜。口腹爲災莫漫誇，五畝應須急料理。但托長鑱仍短鑱，誰能畏首復畏尾。未知春雨荷鋤歸，空羡吾家燒芋美。
十二月二十九日雪中煮茗 周紫芝 
旋掃飛花煮玉塵，一杯聊餉作詩人。未知折脚鐺中雪，何似浮蛆瓮裏春。
小兒漬蜜雪見餉用前韻 周紫芝 
黄蜜香和糝徑塵，紫蘭兒餉白頭人。誰知茅屋三冬雪，中有蜂房一掬春。
雪後小霽擷菊苗薦茗 周紫芝 
短窗烘日見深明，牆角泥乾路欲成。槐葉索淘春漸近，菊苗薦茗雪初晴。寒叢且對天隨子，大白誰浮阮步兵。願借芳香明老眼，要翻書葉送餘生。
雪後北牆 周紫芝 
攜兒聊作北牆行，泥雪初乾杖履輕。病後茶槍渾不要，眼前蔬甲喜全生。鳥聲漸軟春應近，梅萼催香日自晴。忽憶讀殘書未了，却須歸趁小窗明。
冬至前七日極暖 周紫芝 
風日炎洲似，暄妍趣歲華。三冬開蟄户，十月見梅花。翠管書雲近，黄羊賽臘賖。却愁遲暮雪，隨意作横斜。
冬至日晚晴可喜 周紫芝 
雲物纔書雪未稀，樓臺忽復带斜暉。日從銀色界中出，鳥向瑤池影外飛。可忍便教烟欲瞑，會須更待月同歸。羣山即是三山頂，八極聊將寸目圍。
送黄子才還姑蘇用陶淵明王撫軍座送客詩韻 周紫芝 
歲事忽已晏，行邁良亦腓。誰知出岫雲，意作無心歸。嗟我寡徒旅，隻影夐無依。况乃遠離别，與子千里違。中原念亂久，意緒轉愁悲。迢迢兩溪水，淡淡浮斜暉。豈無雙頳尾，尺素不可遲。慎勿不相念，棄置忽如遺。
奉寄黄端冕用送子才韻 周紫芝 
至言如秋霜，既肅百草腓。諂諛忘中正，千古良同歸。倘無骾槩士，舉世將疇依。袞職或可補，鼎鑊安得違。所以長沙傅，慟哭爲時悲。讜語數十上，子今有餘暉。我欲從之遊，周道苦倭遲。倭遲不足惜，子言願無遺。
陳公園梅極盛頃嘗與客遊觀花下兵盗十年今復過之追念存殁愴然有感三絕  其一 周紫芝 
忽憶梅花空斷膓，十年依約夢中香。如今濯錦江邊路，不見栽花黄四娘。
陳公園梅極盛頃嘗與客遊觀花下兵盗十年今復過之追念存殁愴然有感三絕  其二 周紫芝 
玉雪驚看亂後枝，梅花雖在鬢成絲。當時一醉還如夢，今日嫣然復爲誰。
陳公園梅極盛頃嘗與客遊觀花下兵盗十年今復過之追念存殁愴然有感三絕  其三 周紫芝 
溪上長眠雙玉瓶，只今誰在復誰傾。花知何事遽如許，人亦看花太瘦生。
紙閣初成 周紫芝 
小閣春温借隙光，風簾不掛最宜香。窗前睡鴨吹雲縷，聊與幽人度日長。
除夜雜興三首  其一 周紫芝 
華髪日就槁，萎萎如秋草。秋草剪復生，髪禿不再好。雅意憐兒童，軟語媚翁媪。鑷白挽流光，持盃錫難老。我老不足惜，汝生念不早。兵戈常在眼，流離猶滿道。且當篘殘缸，瓶空莫辭倒。醒視夜何其，東行日杲杲。
除夜雜興三首  其二 周紫芝 
憶昔元會日，漢家全盛時。奉隨觀國賓，得見漢官儀。中郎授國璽，屬國朝遠夷。萬邦瞻咫尺，龍姿喜元知。皇天厭久治，夜見蚩尤旗。微生脫九死，飲此除夜巵。河陽狩未還，螻蟻何足悲。
除夜雜興三首  其三 周紫芝 
昔年避羣盗，夜竄蒼山阿。偷生歲忽杪，妻孥共婆娑。村醪薄如水，我顔安得酡。夜半黑風起，撾門驚荷戈。今夕復何夕，奈此歡樂何。人生不自保，聚散如羣儺。更當增蘭膏，照此盃中波。
立春日雨中三絕  其一 周紫芝 
滿天雲物正垂垂，何處青春欲到時。花信未從風裏得，豐年先自雨中知。
立春日雨中三絕  其二 周紫芝 
先自逢春老倍傷，兩簷疏雨更淋浪。眼前無復新幡勝，只有寒葅照庾郎。
立春日雨中三絕  其三 周紫芝 
春光先已到誰家，風裏釵頭小燕斜。只有幽人了無事，臥看疏雨濕梅花。
張載楊示元道州詩卷羅仲共有詩在卷尾次其韻 周紫芝 
吾道嗟牢落，斯文得主盟。馬從西極到，鳯入九霄鳴。翰墨推前輩，篇章集大成。向來侯叔喜，何得有新聲。
正月二十七日種木瓜五株 周紫芝 
三峰真奥區，陸海富佳實。此物冠九州，未數梨與栗。園丁力扶持，璀璨成妙質。鏤花淹宿露，紅暈生晚日。玉顔醉自頳，豐肌滑仍密。風味照盤飱，名字愈痺疾。衞侯報瓊瑤，盛德豈埋没。野人獻根株，春雨助芽蘖。何當垂露顆，照眼行突兀。疇敢與荔子，飛電爭置驛。况復具苞苴，緘封鑽巨室。一酌呼吾人，甘酸漬崖蜜。人生鮮知味，相餉不可失。
正月二十九日種柳三十五株 周紫芝 
故國兵火餘，壤地日窘蹙。千里無雞豚，遺禍及草木。火攻阨焚巢，雲棲急新卜。尺地無寸荄，山腰見茅屋。小徑臥修蛇，縈迂繞山麓。垂楊剪孫枝，封殖勤養育。正須清陰成，門巷森詰曲。微風惱春絮，細雨滋淺綠。悲涼聽殘蟬，徙倚捫飽腹。種德須百年，種木十年足。十年吾巳老，光景日夜速。吾事倘復濟，亦足快所欲。何必羡張緒，風流標簡牘。
憫紅椒樹子作 周紫芝 
東籬委榛菅，狼藉紛瑣碎。披叢得紅椒，磊落本誰藝。蓬窠頗自矜，枝葉相掩翳。日月空復明，雨露不霑施。結根一失所，埋没苦憔悴。移栽俯西軒，吾乃借一臂。要令遠條且，密葉敷晚翠。秋霜染丹砂，紅寔相點綴。馨香發潛德，錯節振淹滯。人生良可惜，會遇亦難值。生理倘復存，餘恨當棄置。
憫白菊兩枝作 周紫芝 
鮮鮮凌霜菊，艶艶粲雲綺。團欒雙毬枝，婆娑照窗几。頗訝銀臺俗，深憎澤蘭紫。瑣碎懸萬鈴，金錢坐堪擬。彼美誰家姝，軒然兩仙子。一登君子堂，衙官列桃李。殷勤極調護，出斛埋地底。結草障飛霜，分渠泄流水。那知病根株，咬齧遭蠧蟻。人生意外憂，多智亦謾爾。朝來踏雪泥，呼奴亟移徙。東株真已萎，西株有生理。萎者不自持，生者能有幾。君看金谷園，花木亘百里。忽然奇禍作，過眼盡荆杞。悠悠可奈何，歸步一笑喜。
山居聞蛙 周紫芝 
憶昔東南居，結屋古城背。野色带危牆，花陰弄寒砌。月彩淡微雲，春風入衣袂。萬籟悄無聲，獨立與誰對。殷勤古壕蛙，爲我作鼓吹。號昏初兩三，閙雨忽鼎沸。懸知世俗憎，自可幽人意。胡行如鬼速，十年滿天地。弊廬飛劫灰，生涯轉零替。邇來三間茅，風雨僅可蔽。青春不改色，人事有興廢。一聞羣蛙鳴，懷舊如夢寐。撫事爲嘆嗟，傷心極流涕。
二月四日大火吾廬獨免 周紫芝 
顛風盡日惡，頑雲吹不開。行人對面不相識，千嶺萬嶺沉風霾。不知誰縱一炬火，坐遣萬屋成飛灰。我聞人火曰火，天火曰災，茫然不復知從來。但見通衢半瓦礫，男呻女泣聲酸哀。避胡十年常作客，幾見連甍變荆棘。此生憂火復憂兵，一事不成頭雪白。學禪靈運本忘家，好賦子雲終有宅。向來窮巷冷如冰，今作權門手堪炙。驚魂可招烟欲消，茅茨猶在書脫厄。心知造物可憐生，留與雲窗看山色。
二月五日再火吾廬復免 周紫芝 
昨日北風如箭疾，城南一燎三百室。城西片瓦不復存，今日風高火仍急。池魚已作沸鼎焦，槁木那容飛鳥集。糗糧不峙恐民流，樓櫓俱空憂盗入。傳聞此火頗異常，宋衞陳鄭實同日。城中有屋無二三，道路横尸十六七。三州飛報急上聞，詔書亟下隆寛恩。既令折劵已逋責，復振倉廩蘇窮民。東南無事官失職，火政不脩户無耤。坐令惡少恣焚燒，更以深憂貽玉食。小人何幸獨晏然，飽食懷慚面仍赤。
羣不逞乘時縱火以病良民有捕於官者輒送遣之或厚與之金使之出境二月二十八日敝廬爲惡少見焚雖復僅免而官不爲直不能言安三月六日徙居寓舍 周紫芝 
平生有窟如屋鼠，亂後飄零無定所。身隨海燕作去來，心似賓鴻識寒暑。異時無地着妻孥，晚得三間蔽風雨。邇來憂賊夜不眠，惡少屢來窺屋山。不知今夕定何夕，忽置束緼茅茨閑。念非曲突可得免，何由外户常不關。公庭得賊盡縱遣，上訴官曹多怒顔。青山元與我有約，俗駕苦遭神勒還。山光無情鳥不語，主人當去心依然。人生泛泛水中鳧，身如逆旅家蘧廬。東西南北皆可爾，夢幻泡影真須臾。只今兵猶滿天地，黔黎誰復能安居。鳴泉繞屋花滿眼，有窗况足翻吾書。暮年卜築倘未可，且借一椽聊自娛。
酴醿盛開伯潁許攜酒 周紫芝 
洗雨梳風玉作肌，温泉初試太真妃。莫驚霧帳人方睡，怕作風軒雪又飛。未有酒樽酬玉艷，枉教春色到柴扉。詩成不爲花遊說，要看山翁倒載歸。
上巳日雨中小集 周紫芝 
老去傷春頭緒多，花前不醉奈渠何。重來倦客還脩禊，已去蕃兵却渡河。薄酒爲人澆磈礧，惡風將雨作么魔。世閑何事非陳迹，莫謾相逢說永和。
書淳師房六言三絕  其一 周紫芝 
茗椀要看三昧，齋盂來飯伊蒲。坐對禪房花木，夢成午枕江湖。
書淳師房六言三絕  其二 周紫芝 
長卿自是倦客，支郎殊復可人。懶識閑中味好，老於方外情親。
書淳師房六言三絕  其三 周紫芝 
罌粟湯翻白雪，梅花句嚼春冰。助我看山老眼，借君倚壁枯藤。
次韻任道卿見寄 周紫芝 
連璧終慚玉一雙，何曾有句似澄江。九霄鴻鵠終掀舉，三峽波濤看擊撞。長袖婆娑終解舞，短歌哀怨不成腔。詩壇老將元無敵，合爲奔軍作受降。
次韻道卿登樓有作 周紫芝 
謝朓樓頭烟樹低，雨餘簾幕捲雌霓。山從雲外分千疊，水自天來落兩溪。南圃飛紅香滿砌，畫橋春漲綠平隄。登臨日日傷愁眼，欄下夕陽還復西。
次韻魯庵道人 周紫芝 
一事無成雪滿顛，漫憑老眼寄韋編。誰將愛酒周光祿，錯比能詩孟浩然。心與功名無宿約，天分泉石了殘年。相過更待秋風老，來釣琴公斫鱠鯿。
夜雨達旦枕上作 周紫芝 
夜雨不復止，寒聲曉仍酣。懸知變平陸，天水相溶涵。今年春雨多，既失麥與蠶。五種殊未入，此雨寧可堪。日者諸大將，幕府開潭潭。連營跨淮楚，仰食江以南。郡縣脫兵火，百城無二三。何以供厞屨，坐貽有司慚。是事姑且置，我窮誰共談。有茅兩三椽，往往如漏籃。中夜屢起臥，吾寢安得甘。晝止方稍稍，暮作還毿毿。了無山鞠窮，何由禦烟嵐。有躬不暇閱，憂心顧如惔。何當煩雨師，驅車反龍驂。一飽庶可期，寒餓少已諳。小人無遠慮，口腹空饞貪。
重午日晚眺 周紫芝 
野艾傷心碧，叢榴滿意紅。兵戈人事别，風物歲時同。山倚斜陽外，江横醉眼中。楚冤終未洗，誰爲餉絲筒。
六月八日始開北窗得數峰于林樾間命力斬惡木而山態始盡出 周紫芝 
老去捨輕舠，小室坐懸磬。六月不出門，端居閱晨暝。安知咫尺中，有此大殊勝。今晨穿北垣，萬象忽輝映。太虛本無窮，眼力恐自竟。遙岑蔽清樾，了不赴將迎。翠幕空繁柯，烟鬟入幽凭。雙峰始幡然，起應高士聘。長瘦有餘光，名與天地亘。馬鬛亦已頹，蓬顆没微徑。茲山與周旋，安得往脩敬。斗酒時自澆，先生醉初醒。落月掛長松，悲風繞危磴。徘回想音容，彷彿聽嘲咏。
七月十六日晚雨已而月出 周紫芝 
將雨日已晏，既晴天亦曛。風從莽蒼來，雲向西南奔。忽于蒼玉玦，擁此黄金盆。我居在山頂，升沉閲冰輪。三年東岡頭，入我圭竇門。平生金蘭友，老去無一存。願言結神交，相與論素心。素心不可說，月亦終無言。
暑夕 周紫芝 
卷箔日巳落，移床月未來。蛙號還作吹，蚊聚竟成雷。我自羲皇臥，誰分河朔杯。更憑風露夕，小爲洗胡埃。
夜枕 周紫芝 
夜枕欹殘夢，寒燈照白頭。樓空千嶂曉，簟冷一窗秋。時事兵方急，天星火已流。欲尋三徑老，何日兩京收。
中秋月下懷西山亭示周都曹 周紫芝 
頑雲撥盡玉團欒，飛出青天白玉盤。月似不關常夜白，風應先作九秋寒。興來有意攜雙屐，夢去還思把釣竿。遙想風流三語掾，不知誰共倚欄干。
次韻道卿咏雪約遵歐陽文忠公令不得用鶴玉潔白等字 周紫芝 
魯史書平尺，王春喜可占。弄寒初照砌，逐吹旋縈簾。水遠還迷望，山高遂失尖。欺梅時滿樹，妬舞或陵襜。鵲凍痴如夢，兒嬌喜欲拈。人應横短櫂，誰且臥窮閻。壯士知何畏，衰翁亦懶覘。打窗時蔌蔌，拂帽更纖纖。獸炭寒仍在，駝裘晚自添。鷓鴣茶椀釅，鸚鵡酒杯甜。歲事新愁破，詩章舊令嚴。遙思庾樓夜，萬里一寒蟾。
用晦訪别爲作長句 周紫芝 
東風吹雪滿征鞍，奪我瀕湖一笑歡。老病不堪頻送客，亂離容易莫求官。故人知有山公在，遊子應憐范叔寒。留得餘年可相見，不須回眼淚闌干。
十二月二十六日北牆捫虱 周紫芝 
今晨頗無事，步遊古牆根。眷茲萬家邑，稍苦三户村。于時積雪散，復值朝陽温。解衣聊自得，班荆與誰言。款欠良已久，吾虱庶可捫。平生謝澡刷，懶惰從朝昏。坐令邊縫間，朝生暮仍孫。回臭比跖香，位卑道仍尊。與世倘無求，中有至樂存。勿語兒女曹，此意難具論。
次韻道卿觀諸葛生製筆有感而作 周紫芝 
任侯富三冬，志在食五鼎。平生名教地，不對紛華境。細書抄蠅頭，何當避炎冷。毛錐捐脫兔，高與堆阜等。遂呼東郭㕙，一一拔項領。妙製窺良工，危坐銷日永。錙銖辨柔勁，束縳較欹整。那因將軍恬，始拜管城頴。乃知鬻伎窮，不異束麻檾。苞苴入朱門，蠧蚛不窺省。吾曹坐書痴，微言姑自警。他年草玄窗，長物俱可屏。潛夫倘或著，封禪慎勿請。相過有餘日，會待風雲靜。
次韻静翁雪晴有作 周紫芝 
曉天晴日麗朱樓，殘雪晶瑩客舍幽。寒柳江梅渾欲動，官軍胡騎幾時休。頗無佳客堪同醉，當爲衰翁作少留。便典春衣買春酒，同將一酌散千憂。
次韻道卿效離合體見贈 周紫芝 
穠李有佳色，不如蘭芷香。鳴禽矜爪觜，肯入鸞鳯行。若士自有偶，俗子自有腸。驗志貴同術，異趨徒參商。望羊久自歎，相思不相忘。偉哉德祖賢，長年與徜徉。逢君青雲衢，弱羽難翺翔。槁項與黄馘，珠玉儼在旁。唧唧秋蟲吟，敢賡韶濩章。夜光入我室，什襲徒珍藏。
早歸 周紫芝 
野日破朝霧，宿陰回暖風。人家村崦外，春夢竹輿中。天碧鷺斜起，水深桃臥紅。山陰幾巖壑，應接自無窮。
題徐伯遠渚堂 周紫芝 
徐侯當登瀛，結屋在幽渚。于焉窮心迹，無乃異出處。西風肅高秋，黄鵠時一舉。自謂可過之，丘壑出肺腑。俗眼殊未高，此意吾竊取。長卿少倦遊，征衫涴塵土。羞陪漉酒翁，共作斜川語。魚鳥雜冠巾，蒲蓮暗樽俎。江湖滿天地，置身豈無所。黄帽與青鞋，造化久見許。平生釣餌興，臨老尚齟齬。茲懷固泯默，感激聊自吐。安得載笭箵，孤蓬聽秋雨。
次韻道卿嘗新梅 周紫芝 
梅梢着子葉青青，紅萼猶存味已清。竹外一枝和雨摘，釵頭雙蔕爲誰情。雪霜自是元同操，楟奈何由與並名。商鼎欲調應有待，不隨鹽豉下蓴羮。
送元楷官莪橋 周紫芝 
相見還須復語離，更看花雨濕征衣。樂丞有酒聊自隱，季子無田安得歸。長釣不妨垂白雨，亂帆時看落斜暉。何時去作津亭客，更待秋風一葉飛。
次韻道卿喜賊平 周紫芝 
無人試請一長纓，賢似防胡萬里城。共說廟堂初奏凱，似聞淮海已無兵。黄頭父老農桑晚，白面將軍劍佩榮。息馬投戈知有日，黑山青犢已先平。
小兒生日 周紫芝 
錦里先生聊醉飲，玉川居士以詩鳴。人言驥子能扶步，天遣添丁欲助耕。窮苦助吾緣底事，饑寒憐汝若爲情。相看只有身長健，共瀝餘樽作小頳。
林老借可正平詩編以詩還之 周紫芝 
蘇家人物自有種，法護且放僧彌賢。誰知癩可東溪句，參得涪翁雙井禪。落葉飛雲空自好，流風回雪不成妍。更須點檢新編看，恐有隔林機杼篇。
送羅仲共罷酒官歸山中 周紫芝 
虎額一山同避賊，草堂三月更通家。音容久隔頭俱雪，雲霧相看眼各花。晚厭微官猶麯糵，早知豪氣已聱牙。北扉青瑣真如夢，且復西谿踏釣沙。
次韻常元明見寄三首  其一 周紫芝 
月明驚鵲未安巢，生事如僧止一包。但得有門容看竹，不知何地可分茅。愁來漫載盈鴟酒，老去難穿中鵠髇。獨有詩緣難洗盡，强隨春鳥作啁嘲。
次韻常元明見寄三首  其二 周紫芝 
已分功名噲等高，平生誰問六花包。千頭願種封侯橘，三脊仍慚縮酒茅。亂後詩囊成長物，夢中驚胆落飛髇。我非執戟明光客，知有何人肯見嘲。
次韻常元明見寄三首  其三 周紫芝 
我如病橘綴寒梢，璀璨何由入貢包。交舊半應歸宿草，亂離真已壓前茅。毛錐早信難當敵，銅弩何由學射髇。願借瀾翻千偈手，爲余一洗向來嘲。
次韻道卿瑞香 周紫芝 
春意催花不自禁，紫團猶復畏輕陰。蘭蓀有意窺芳馥，桃李含羞漫淺深。鬭鴨並欄風冉冉，紅油垂幕月沉沉。任郎便是花東道，不學香山夢後尋。
次韻道卿竹間桃花盛開 周紫芝 
玉立疏疏不滿欄，小桃宜向竹閑看。看花何必三千歲，带雨寧須十萬竿。却怪靚粧情脈脈，不嫌青玉瘦欒欒。何郎粉面堪憐許，擬學風枝耐歲寒。
送徐彦思三首  其一 周紫芝 
好事何人說醉翁，賢良名在著書中。只今文采猶如此，當日淵源豈易窮。遺恨可堪驚别雨，新詩不復咏流風。慚公千里相求意，楓落吳江恐未工。
送徐彦思三首  其二 周紫芝 
凜凜忠言公自持，僞書初赦兩淮時。膝當不爲奸雄屈，心亦唯應草木知。獨任安危百年事，寧辜父老一生思。抗章終有論功日，便到鑾坡已恨遲。
送徐彦思三首  其三 周紫芝 
枘方乖鑿固應殊，草木相求世久無。可怪風流如孺子，不嫌人物似曹蜍。兩溪風月空勞夢，千里歌謠尚載塗。他日鵷行一回首，冷鳧乘雁只江湖。
二月二十六日伯遠邀遊小園明日有詩次韻 周紫芝 
園荒不見二疏歸，風引長藤欲上籬。燕子作巢春寂寂，竹枝搖月影離離。誰爲五柳當年傳，又誦三堂此日詩。我欲一邱藏曲折，此心唯有子相知。
二月二十八日靜寄軒作 周紫芝 
看得階前碧草濃，小桃猶作亞枝紅。五更夢斷鷄鳴雨，三月寒生燕子風。歸意擬尋黄篾舫，春愁最惱白頭翁。鶴長鳧短知多少，盡付軒渠一笑中。
駝山寒食二首  其一 周紫芝 
時節近禁火，東風猶小寒。絮飛爭渡水，鞦稳欲平竿。酒忍愁前把，春仍亂後看。吾歸須少日，花在莫吹殘。
駝山寒食二首  其二 周紫芝 
過眼夕陽雨，滿襟寒食風。鳴禽說春事，暖樹落嫣紅。杯莫頻停手，花令解笑儂。人生不相見，可忍更匆匆。
張元明爲道卿畫竹間梅 周紫芝 
我作東窗竹外開，斷魂香自雪邊來。細尋水墨圖中意，似對檀欒塢裏梅。筆下懸知有冰玉，胸中元自少風埃。可憐能事王摩詰，解令春從一笑回。
題周掾西山亭 周紫芝 
江靜雲恬眼界空，危亭高枕麗譙東。風來雨後憑闌處，山在人間拄笏中。春去平蕪隨處有，鳥啼斜日滿林紅。伯仁空洞渾無物，容我清樽一笑同。
次韻道卿聞新鶯 周紫芝  长江
草長江南春欲闌，曉鶯聲在綠陰間。定應春恨知公子，故作清歌學小蠻。催盡落花風自暖，喚醒愁眼日長閑。隔枝時見黄金羽，始信庭柯會解顔。
次韻道卿縣樓觀雨之集 周紫芝 
樓下江聲雜雨聲，斷雲初掩斷霞明。吹殘惡熱凉生面，瀉作奔流綠繞城。擾擾驚禽棲不定，娟娟缺月坐來生。遙知舉白酬豐歲，醉裏憑欄句又成。
道卿論吳中夏果詞頗夸且借蘇內相春菜詩韻作詩僕亦同賦聊爲江南解嘲 周紫芝 
江南五月菱垂葉，葉底紫菱如紫蕨。棃香濺齒蔗漿寒，瓜熟堆盤水精滑。紅薑抺縷雜吳鹽，纖手淹梅带微辣。芳林露下摘金桃，入眼臙脂紅臉抺。木瓜甘酸天下無，百果論功誰可甲。朱櫻萬顆滴階紅，滿架蒲桃更肥茁。橙香栗大芋如鴟，此品秋來不勝說。老翁空作解嘲詩，但恐年衰左車脫。
次韻羅仲共靈泉夏夜二首  其一 周紫芝 
靈泉無暑竹連山，絕似秋霜五月寒。我欲訪君安得往，江湖滿地一漁竿。
次韻羅仲共靈泉夏夜二首  其二 周紫芝 
泉聲落枕喚詩成，傑句中含萬壑聲。起看四更山吐月，又扶藜杖到天明。
夜訪伯遠偶題長句 周紫芝 
夜攜桃竹上山枝，來叩徐侯種菊籬。憐我風霜猶短褐，喜君人物是長離。酣歌强對老來酒，忍淚重聽亂後詩。一笑相逢真我輩，此情慎勿遣兒知。
駝山秋晚二首  其一 周紫芝 
詩翁老去無人數，晚歲移家在河滸。敗絮蒙頭那復霜，破屋穿天只愁雨。大兒窗下抄奇書，小兒燈前誦論語。明日羞囊餘幾何，客至無錢具鷄黍。
駝山秋晚二首  其二 周紫芝 
溪邊茅屋知誰家，門前水落溪露沙。枯藤繞屋掛秋實，黑如點漆紅丹砂。蜀葵花空已收子，鷄冠樹高猶有花。客來倚杖主人出，屋頭日暖聽蜂衙。
聞張伯真割奉粟二十斛見遺而書未至戲題小篇 周紫芝 
老去空嗤守錢虜，我亦無錢買田畝。未容殘月喘吳牛，空對杏花耕宿雨。昨宵夜誦偶連明，今日晨炊忽停午。長腰聞有尺素書，腹飽先懸待椎鼓。浣花老人殊可憐，忍饑更索饑膓語。故人祿米肯長供，司業酒錢時亦與。平生無句可驚人，未審何由坐斯苦。幾時去作多田君，滿田䆉稏多黄雲。長年飽飯作穀伯，且免勞人勤指囷。
九月十六日生日示內 周紫芝 
從我憐君二十年，備嘗險阻與艱難。試看剪髮師陶母，肯爲親舂愧阿鸞。香火結緣聊爲老，杯盤爲壽小同歡。鹿門願遂平生志，更享全家百歲安。
次韻道卿見貽 周紫芝 
樓下秋空月似波，與君高目在庭柯。新愁别後知無數，白髮年來畏轉多。歲月催人駒過隙，世緣相縛雉罹羅。多才似子仍多學，他日金鑾穩上坡。
次韻道卿催梅 周紫芝 
江上連朝暗飛雪，花信風遲寒凛冽。東閣觀梅殊未妍，揚州何遜心應折。何郎思苦花欲開，羯鼓不倩天公催。詩翁自是催花手，能挽春從天際來。帳下玉人羞起晚，弄粉含姿半驕蹇。應憐冶葉與倡條，有意凌寒入芳苑。君詩好更誰與論，會令寒谷生春温。冰姿一笑忽滿眼，誰道鶴林花有神。
次韻道卿梅花長句 周紫芝 
月娥窺水晚纖纖，風味能回鐵石嚴。滿地不禁飛處急，一枝猶得醉時拈。國香無意欺蘭蕙，天質應羞擬絮鹽。冷蘂依然在空谷，何人重傍少陵簷。
次韻邵文伯懷桐渚與陳子高唱酬之樂 周紫芝 
謫仙騎鯨上天去，萬古風流一丘土。去天尺五城南杜，晚上瞿塘望江渚。兩翁憔悴人不與，造物嗔渠作奇語。陳侯筆勢誰可禦，九鼎自可獨力舉。夢中尺錦君盡取，時向胸中作吞吐。邵郎詩高孰賓主，一笑相看兩相許。清歌那忍聽金縷，渠坐詩窮君勿怒。衰翁老氣不可鼓，篆鼎瓦棺心好古。此别相逢定何所，他時剝啄叩君户，藜杖經行尚堪拄。
次韻靜翁雪中見過三首  其一 周紫芝 
年年飛雪閉寒齋，老怯風威不下階。客至未妨頻叩户，人生何必要籠街。莫嫌縱飲方投轄，聞道中興已勒崖。自笑下愚移不得，從渠撫掌笑高柴。
次韻靜翁雪中見過三首  其二 周紫芝 
故國飄零萬事乖，十年不見雪中階。要令幽子安圭竇，少待兇酋脫藁街。援筆何由賦梁苑，閉門只合老蒼崖。君來看我煨黄獨，自採春山带葉柴。
次韻靜翁雪中見過三首  其三 周紫芝 
端門萬馬想初回，跪賀群臣拜玉階。我約江鷗分雪浦，誰將烏帽踏天街。從遊久欲真浮海，送客懸知亦自崖。猶有升平臨老眼，尚堪方嶽看燔柴。
二十八日雪霽讀晁無咎集呈别乘徐彦志且以奉懷 周紫芝 
蘇公論士昔未聞，四客輩出俱同門。龍媒忽下洗凢馬，野鶴一舉空鷄群。虞皇七友廊廟具，元和十子非渠倫。張公屈宋排衙官，清詞麗句冰雪寒。秦公筆下有過秦，平生目短曹劉垣。金華仙伯學杜甫，句法自許窺公藩。晁公磊落天下士，帝遣長庚下人世。舊聞一醉百梨花，醉後狂歌滿天地。詩成只在倚馬間，高談頗似懸河翻。當時七發真少作，秦漢以來無此文。今日晴窗有佳色，積雪爲洗烟埃昏。千山排巒削寒玉，萬木擁户明朝暾。試攜塵編醒病眼，隱几一笑空爐芬。是中有味知者少，此意便欲從公論。
題南金慎獨齋 周紫芝 
聖道不可窮，探取隨已欲。平生所受用，政可一言足。子思著中庸，暗室戒慎獨。危微恐懼心，此念旋已熟。學從西洛來，標榜相品目。袖手看屋梁，表表如鶴鵠。誰知胸中塵，往往盈斗斛。伋也而有知，寧不貽彼忸。吳侯蚤作吏，未肯事邊幅。得妙自聖處，了不關世俗。頗知幽隱中，日月所照燭。不敢欺秋毫，高情潔冰玉。願言從君遊，着鞭蹈前躅。
題彦恢家草堂 周紫芝 
昭陵厚德如乾坤，廊廟補袞多公言。徂徠官在百寮底，有時論事驚天閽。皂囊欲上謗已滿，霜臺不到名空尊。李侯自是千載士，人說贊皇今有孫。長安御史一驄馬，人物眼高爭薦論。南牀小忍便可得，直氣肯受高官吞。青雲垂上却回首，得州如斗車朱轓。兩公相望空落落，當年風采今仍存。古來名節與富貴，輕重略等常平分。天公相愛似有意，黄鵠欲舉方騰鶱。未開青瑣霄漢上，故著草堂烟雨閑。人生窮達固難料，時來鶴亦能高軒。願公努力善自愛，更進藥石禆華勛。
次韻道卿殘臘步遊林藪草木漸有生意三首  其一 周紫芝 
抱病歲忽杪，杜門誰復來。感子陽春句，爲嘘寒谷荄。君才那易得，辭華陋鄒枚。草木不足羡，雲衢路當開。春意私節物，榮枯竟何哉。封侯與裂土，且當付輿臺。
次韻道卿殘臘步遊林藪草木漸有生意三首  其二 周紫芝 
老意慘不樂，青春爲誰來。藝蘭在九畹，誰能起殘荄。桃李忽滿眼，其寔亦枚枚。耕田種芝草，玲瓏殊未開。榮華競春事，于我何有哉。當浮白玉闕，下睨黄金臺。
次韻道卿殘臘步遊林藪草木漸有生意三首  其三 周紫芝 
人生有榮瘁，否極泰必來。君看九地春，寸草無餘荄。白首始一遇，蒲輪迎老枚。祁隱不可招，詡徑行當開。我欲尋盧敖，盧敖安在哉。但當急洗眼，看子登雲臺。
讀元微之詩有感 周紫芝 
從古才高少識真，此公句法老尤新。世間言語渾無用，天上吹嘘却要人。但遣前旒知娬媚，莫嫌後榻有嚬呻。夢中富貴能多少，空使清流作怒嗔。
舟次句茨 周紫芝 
移居來近玉湖中，漁户新添白脚翁。覓句深慚何水部，浮家全似陸龜蒙。山寒政恐無黄獨，地濕應須要鞠藭。晚日飄零天不管，雙鳧乘雁聽西東。
雨寒連日大風病中作此詩 周紫芝 
門外湖光瀲灧中，春寒那聽雨濛濛。吹殘梅雪如山雪，顛得江風似颶風。雙燕擬來尋舊約，小桃渾未試新紅。黄紬獨擁眠方熟，剝啄何須來惱翁。
暝立 周紫芝 
山隔湖邊路，人棲柳下扉。船從几席過，燕掠水波飛。鳥亦昏纔定，牛知晚自歸。幽人常暝立，日日到斜暉。
次韻黄文若寄燈夕不出之作 周紫芝 
少小從舞雩，鼓瑟常屢希。結髪事墳典，願言探玄微。鐘鳴漏忽盡，殘星獨暉暉。征鞍老塗路，白露霑裳衣。齒髪倏已暮，富貴終難祈。佳辰念京洛，流車看騑騑。結客少年場，兒女如瓠肥。紅燈白晝暖，醉盌黄金揮。回頭二十載，狗盗相因依。時光了如夢，菽粟不救饑。飄零少行樂，老大空歔欷。今年四海靜，扊扅張外扉。芙渠焰明缸，金波麗春幃。穠李樽前歌，遊子月下稀。錚錚銀漏中，撲撲春蛾飛。此老最可憐，已杜禦寇機。但知草中和，浩蕩歌皇威。晶熒一短檠，搔首悟昨非。風流如黄香，不作傳柑歸。更攜袖中珠，來尋北山薇。詩盟倘可同，願復無余遺。
題趙安定像 周紫芝 
烏巾白角雲錦裘，長脛骯髒高結喉。王孫自是真龍種，世上懸知無此儔。醉裏哦詩詩欲就，風月平欺兩肩瘦。秋風爲神玉爲骨，畫手何從寫奇秀。仇池客多誰在亡，高準虬髯唯汝陽。紫皇苦欲奏璈語，此曲至今空斷腸。腸斷公歌侍兒拍，甕裏黄柑自春色。老坡不見空凄然，此詩此意無人傳。
題包鼎大虎圖 周紫芝 
人間妙伎古亦有，畫虎從來易成狗。何人爲作老於菟，鼎死百年無此手。想當運筆亦有神，睥睨知誰看回肘。便恐陰崖風雨來，何止草中狐兔走。易生驚猿羞掛枝，周昉稺犬空復肥。畫中生意似可喜，此虎一出無餘姿。邇來喪亂書阨苦，唯有君家此畫古。妖狐一丘渠自安，狡兔三窟無人取。建章宮殿空咸陽，猛士知誰守疆土。藜藿不採虎在山，安得有臣如此虎。
忻師介軒 周紫芝 
念我昔年少，剛介頗成癖。多錢嗤守虜，飽飯嘲穀伯。有口能雌黄，反眼輒青白。阿奴恃火攻，未必出下策。一笑當尊拳，僅得貸雞肋。只今真老大，鬚髯已如戟。折肱成良醫，忤物知何益。要令空洞中，下視滄溟窄。嶢嶢固難全，容容聊自適。知雌在守雄，外曲當內直。此理吾已明，師獨未之得。願言戒覆車，聊用銘子壁。
三月五日晚霽大風 周紫芝 
雨後風扉擁青嶂，家在斜陽晚潮上。沙頭飛盡雪色鷗，柳下初横短蓬舫。皇天惡料風忽顛，賈客倉黄回五兩。老人倚杖不肯歸，看打南湖白頭浪。
九江王興道早歲休官作易安奚疑二室要余作詩  其一 周紫芝 
心如止水不妨清，身似無官不爲名。但把一椽供偃蹇，從他百鬼瞰高明。路迷鷄犬家何在，身與漁樵席屢爭。眼看青雲有矰繳，鷦鷯巢小未宜輕。
九江王興道早歲休官作易安奚疑二室要余作詩  其二 周紫芝 
朽骨枯莖未必靈，行藏何苦訪君平。問津世路心先懶，買地江干計已成。解向急流求勇退，便知幽事合關情。裕陵將種今誰在，但恐君王問姓名。
倚杖 周紫芝 
雨脚收寒久，東風倚杖頻。浪翻雙鷺起，船過小鵝嗔。客飯長腰米，林居折角巾。澆山一掬淚，回首故鄉春。
寒食日歸郡舟中作二首  其一 周紫芝 
歸櫂浮江水，寒衾擁醉眠。亂花飛送客，細浪穩隨船。淚落澆山酒，愁生禁火天。一從胡騎入，飄泊到今年。
寒食日歸郡舟中作二首  其二 周紫芝 
世事聊相挽，吾歸亦有期。白湖爲客久，寒食到家遲。接屋花仍在，遮門柳自垂。向來歌社裏，應著老人嬉。
春事 周紫芝 
春事無多日，江村有數家。等閑飛燕子，容易落梨花。草色過薄雨，柳陰暝淡霞。詩成不歸去，暝立看棲鴉。
湖居春晚雜賦八絕  其一 周紫芝 
雪屋臨湖憶繫船，柳汀吹絮又經年。白鷗大似知人意，分與滄波十里天。
湖居春晚雜賦八絕  其二 周紫芝 
雨後春湖拍拍流，近門誰繫兩三舟。水邊寒食飛雙燕，柳外斜陽臥一牛。
湖居春晚雜賦八絕  其三 周紫芝 
數日東風緊閉門，小桃知有一枝新。花飛不復到老眼，可是春寒欺得人。
湖居春晚雜賦八絕  其四 周紫芝 
倚牀相伴一枝藤，强作春遊老不能。花底嬋娟詩嫵媚，枕中日月睡瞢騰。
湖居春晚雜賦八絕  其五 周紫芝 
黄蜂歸後燕成家，楊柳初飛一兩花。已是無春可拚得，亂紅何苦惱霜華。
湖居春晚雜賦八絕  其六 周紫芝 
曉鏡烟凝水繞湖，晚汀飛鷺又成圖。早知魚鳥堪同樂，愁得華顛政不須。
湖居春晚雜賦八絕  其七 周紫芝 
兩日東風着意顛，南湖風浪不行船。飛沙走石成何事，吹得楊花也上天。
湖居春晚雜賦八絕  其八 周紫芝 
湖水波連野水邊，欲晴鳩喚未晴天。懶吹雲去風無力，打得花殘雨可憐。
雨中立杏花下 周紫芝 
淺紅疏蘂出牆頭，事往人空鎖北樓。鳥爲春愁渾不語，花知人意亦含羞。東風脈脈情何限，細雨濛濛淚不休。却憶去年花下醉，依稀記得小蠻謳。
恭聞已迎原廟聖容入行在所 周紫芝 
戎氣腥京洛，橋山萬木悲。園陵回望遠，袞繡自天垂。日月瞻遺像，衣冠拜赤墀。櫻桃薦原廟，重見漢官儀。
雨後二首  其一 周紫芝 
造物有佳思，放晴娛薄遊。湖光散鳧雁，野日下羊牛。水欲滿舊壑，草還青遠疇。雲來猶倚杖，雨過忽横舟。
雨後二首  其二 周紫芝 
晚日纖纖出，痴雲陣陣回。風林無定翼，晴漢有殘雷。白水自天去，青山隨眼來。峰高月未吐，更擬着詩催。
夜半熱甚湖上短歌 周紫芝 
江頭老父誰共語，白髮垂肩汗如雨。兒方高枕作自畀，雷翁開門傍河滸。水邊雲黑雨欲成，山外天高月將吐。江湖滿地身未歸，星斗橫空夜如許。
舟中睡起 周紫芝 
幅巾聽雨臥風檣，呼得青奴伴晚涼。白髮蠹書緣已熟，黑甜欹枕味偏長。月侵冰簟何妨白，舟入荷花不奈香。更倩長年打雙槳，雲山青處是吾鄉。
五月十九日雨中困臥起讀西清錄見其載歐陽文忠公與許昌齡事甚異作此 周紫芝 
四字丹書亦偶然，石唐未必是真仙。無人解得潮州意，也復留衣與大顛。
即席二首  其一 周紫芝 
凋盡朱顔年少春，不堪柳下對離樽。劉郎已是無腸斷，更唱陽關惱客魂。
即席二首  其二 周紫芝 
舊家明月醉歸時，夜靜朱樓歌折枝。只有杜娘真好事，樽前猶唱後山詞。
將歸白湖而雨 周紫芝 
世間那得此間身，恐是前生賀季真。白水窗閑頻入夢，黄梅雨細却留人。重聽欸乃烟中曲，淨掃離騷几上塵。但得南風送歸棹，未應幽獨解傷神。
中元日雨中錄所見 周紫芝 
顛風急來萬木萎，迅雷不聼人掩耳。南山栖鳥失故巢，北山翔龍卷湖水。翔龍掉尾不肯收，眼看滄波接雲起。想當舟楫避驚濤，無數魚蝦趁龍尾。
讀張載揚所示近詩頗懷其人 周紫芝 
眼中人物欠曹劉，老矣逢君接勝遊。詩與漫郎推行輩，字從坡老得源流。羸驂又踏千山去，黄菊空催九日愁。横槊想多秋後句，詩成須着錦囊收。
次韻仲照秋懷四絕  其一 周紫芝 
日斜樓閣暮雲中，黄菊紅蕖滿院風。酒熟未酬花爛熳，詩來時聽玉丁東。
次韻仲照秋懷四絕  其二 周紫芝 
老去篇章誰與酬，秋來又喜與君遊。遺音固自成三歎，妙語不應慚四愁。
次韻仲照秋懷四絕  其三 周紫芝 
白髮新愁滿眼中，騷人零落怨秋風。年來詩思成何事，聊伴寒螿泣露叢。
次韻仲照秋懷四絕  其四 周紫芝 
秋在幽人行樂中，好山欲盡更須窮。花姑水繞幾時到，罨畫溪遙路欲通。
秋雨連日 周紫芝 
老鬢風吹急，愁雲带雨飛。白添平岸水，紅掩傍幽扉。力盡方謀食，天寒未授衣。此身慚社燕，秋晚亦能歸。
次韻羅仲共教授閑居三首  其一 周紫芝 
爲米要令陶令出，無氈今坐廣文窮。懸知嚼蠟世味薄，未抵撲衣山色濃。大蓋且從渠自擁，小槽當與客頻中。家談安得從三老，華萼同編是古風。
次韻羅仲共教授閑居三首  其二 周紫芝 
了事痴兒不到詩，間中鼓吹自應奇。莫教句法驚人甚，便恐功名入手遲。性癖雅宜嵇叔懶，官閑只有漫郎知。庭梧想得西風急，秋意微生楚些悲。
次韻羅仲共教授閑居三首  其三 周紫芝 
擬築揚雄宅一區，碧鷄坊外且成居。湖江君尚作浮宅，風雨我當無敝廬。平日夢遊嗟路遠，新凉見面恰秋餘。便須載酒相從去，要識平生未見書。
白湖聞雁三首  其一 周紫芝 
斗落參横天雨霜，夢殘燈盡客思鄉。丁寧莫作叫雲去，老眼不禁秋夜長。
白湖聞雁三首  其二 周紫芝 
晚向瀕湖寄一椽，只憑沙雁與周旋。北來南去莫惆悵，我亦飄零那記年。
白湖聞雁三首  其三 周紫芝 
華人流落幾秋風，南望中原信不通。好寄書來蘇屬國，君王方射上林中。
九日風雨終日用懷載揚韻 周紫芝 
九日清尊强挽秋，滿庭風雨復誰遊。俗人言下無三語，此老胸中有九流。白髮不妨欺短帽，黄花應解笑痴愁。客情老去何曾好，雙鯉書來幾日收。
九日不出 周紫芝 
白髮誰憐我，黄花最憶渠。酒盃今日把，筋力去年殊。身遠秋如夢，謀疏老更愚。客愁澆不下，强欲醉茱萸。
橋成 周紫芝 
尚憶防秋日，疏渠轉曲城。萬方知盗息，此地看橋成。拄杖知頻過，遊魚莫漫驚。明朝趁虚去，畫柱曉霜明。
雪夜 周紫芝 
病眼怕遙夜，宿爐依小温。酒醨嫌雪厚，書細苦燈昏。殘臘歸時夢，他鄉盡處村。可憐雙白鬢，深閉一蓬門。
讀蔡中郎傳 周紫芝 
人生無先知，頗欲邀後福。自言苟依違，安得有顛覆。伯喈英偉資，高義甚敦篤。不爲左回天，輒作流水曲。立朝有公言，誰能保家族。朝奏皂囊封，暮就洛陽獄。晚節不自守，一跌變前躅。起依千里草，九徙如轉軸。卓死固已久，安得復嚬蹙。琴中知殺氣，此理反未燭。陋哉王司徒，避謗私欲戮。公忠信安在，志操等流俗。何能起頹綱，此輩真碌碌。
責鷄 周紫芝 
豢犬欲司夜，畜鷄要鳴晨。二物一失職，遂辜畜養恩。嗟我籠中鷄，芥羽光照人。峨冠事飲啄，緘口隨晨昏。我怒欲爾烹，鷄笑復自陳。君看多言者，以忠獲怒嗔。臺評與幕辨，呶呶常殺身。幸此北窗臥，頗似羲皇民。五起笑朝士，三號驚夢魂。使子臥紅日，謝客扃柴門。此意殊不惡，誚我無諄諄。
客舍二首  其一 周紫芝 
日日湖邊路，頻來我不嗔。故山無百里，客舍遂三春。紅落含桃過，青垂小杏新。光陰花委地，飄泊燕依人。
客舍二首  其二 周紫芝 
疇昔江湖意，兒曹總不知。幅巾霑雨過，拄杖看雲移。鳯子飛應遠，鶯兒語最遲。閑從梅雪後，直到麥秋時。
送張顛東歸 周紫芝 
張顛佳處是清高，不但詩狂酒亦豪。自說平生耽翰墨，未嘗名諱落官曹。書工恥作雲間榜，畫好能添頰上毛。早信人間苦荆棘，不嫌門外長蓬蒿。
薄暮二首  其一 周紫芝 
物外無餘子，愁邊有是翁。夢回驚日脚，雨罷看雲峰。天與長閑處，湖供不斷風。猶嫌太多事，身落亂書叢。
薄暮二首  其二 周紫芝 
睡熟不知雨，夢殘無限凉。鶯飛時到眼，鷺起不成行。瓜熟分蒼玉，蓮香擘翠房。掃門還待月，近水更移床。
靜夜二首  其一 周紫芝 
家與重湖近，門當永夜開。鷺隨波浩蕩，人共月徘徊。曉色催星落，飛雲带雨來。長鬚汲水去，小艇淂魚回。
靜夜二首  其二 周紫芝 
湖影入散髪，晚沙横斷汀。冠欹從自落，門設未嘗扃。鬼着林邊火，螢翻水上星。時聞有船過，月黑夜冥冥。
雨晴望青山 周紫芝 
世間尤物如異人，青山不入諸山群。晚來濃翠欲成滴，雨後數鬟高切雲。人言兹山下埋玉，太白祠扉落巖谷。至今樵牧無斧斤，餘潤油然歸草木。往歲小生來酹公，秋山未霜葉尚綠。是時落日在屋梁，彷彿如照公眉目。今我不樂湖水濱，青山到眼無朝昏。更欲再拜望拱木，公已乘鸞上天門。帝鄉渺渺不知處，誰能爲我招清魂。死生夜旦何足道，不敢復作湘纍文。
僕去歲作湖居十二詩向開叔有詩次韻迺爲謝 周紫芝 
三年湖雨一茅茨，坐遣幽人識面遲。遺恨忽從愁裏盡，交情先向句中知。重尋故里空勞夢，亟買歸舟會有期。何日劇談聽亹亹，滿傾春酒細論詩。
得木犀 周紫芝 
三年身在菰蒲裏，手把巖花意惘然。折得秋芳香滿袖，夢魂常繞故山前。
夜苦秋蚊達旦不寐 周紫芝 
昔年記淮邦，茅廬蔚秋草。兩耳無晨昏，秋蚊困飛繞。利吻極慘傷，群飛固輕矯。懸知孀女祠，未可較多少。至今夢中雷，客枕疑已曉。那知三家村，復此終夕撓。青烟鬱蒿艾，横空益奔擾。手倦勞撲緣，眼病惡薰燎。誰言天宇大，微物吝除剿。何必養嘉羞，便可付丹鳥。
歸自白湖舟中作 周紫芝 
客舍三寒暑，扁舟八往還。殘年不如意，老色日凋顔。暗谷鳴珊珮，晴巒結翠鬟。江禽渾識面，似欲喚人閑。
寄家龍谿寺小閣初成 周紫芝 
三年波浸白湖門，佛屋新分水北村。窗可近書真窈窕，室纔容榻頗深温。妻孥共社同香火，魚鼓催人作曉昏。雪頷已疏憐我老，雲蹤無定與誰論。
次韻雷飛卿送其女兄南歸 周紫芝 
蘭皋飛佩一凄然，别酒深傾玉滿船。誰喚孤帆落天際，盡驅秋色到愁邊。燎鬚心在人能說，擬絮才高墨未乾。莫向南湖頻着眼，斷鴻疏影在雲烟。
次韻陳季陵閲猥藁見寄 周紫芝 
相思一日九迴腸，多謝來書細作行。鏡裏有霜憐我老，鼎中無臠付君嘗。衰顔本自羞連璧，佳句仍驚得夜光。五鳯樓高無此手，曹劉真是及肩牆。
次韻文殊老人題寶頂寺 周紫芝 
門連弱水不可渡，山似妙高知幾尋。得雨僧分香積飯，行檀人施褭蹄金。重新佛屋龍天喜，已退魔軍歲月深。老去願隨君共隱，誰能擁膝更長吟。
楊次公侍講得古印于洪井其文云東海開國次翁之子德潤以贈徐伯遠伯遠有詩次韻 周紫芝 
王謝風流本自長，天教洪井發珍藏。定知東海新金斗，可繼文安舊印章。龜去豈無江上戀，鵲來今得石中黄。傳家已作他年兆，莫把功名付錦囊。
次韻雷飛卿遊山時余以病不往 周紫芝 
一病能令百念闌，霜蓬零亂照衰顔。心知只可開三徑，炙手何勞叩八關。老喜社中多臭味，夢思方外有躋攀。勸君莫放尋山屐，嬴取浮生半日閑。
渡陂南用斜川韻 周紫芝 
萬物自有得，吾生感行休。及茲天氣佳，步尋水南遊。青板得野航，竟渡一葦流。乘流本無心，豈有不下鷗。開口月有幾，百年終一邱。與世似異趨，此行誰我儔。村醪亦足醉，對影自獻酬。未知垂老日，能遂此樂不。事定會當諧，不復懷預憂。但願營自安，孰是都無求。
歸陂北用斜川韻 周紫芝 
薄遊不盡興，歸臥當少休。曲水雖陳迹，斜川有新遊。浩歌獨長往，豈亦慚此流。僑寓三家村，飄如浮水鷗。屢爭漁樵席，共守狐鼠邱。削跡屏冠服，索居謝朋儔。樽中有餘滴，子獻復父酬。殷勤問穉子，汝復樂此不。稚子掉頭笑，老夫豁深憂。但令常復爾，過是吾何求。
舟中次韻飛卿贈别長句 周紫芝 
早歲從田歎不逢，老隨乘雁聽西東。青山約在何時了，白髮歡成一笑空。昨夜清歌催别酒，只今寒月上孤蓬。相逢莫怪長相憶，舉世交遊無此風。
雪後望文脊諸峰哦韋蘇州門對寒流雪滿山之句得兩詩  其一 周紫芝 
雪壓寒林春未回，晚山猶带玉崔嵬。誰將舊日韋郎句，貌取郭煕平遠來。
雪後望文脊諸峰哦韋蘇州門對寒流雪滿山之句得兩詩  其二 周紫芝 
新來嫋嫋娉娉雪，猶在重重疊疊山。莫作故時峰嶺看，玉京今不是人間。
送方元相宰錢塘 周紫芝  西湖
雲路飛騰合到君，不應猶現宰官身。未分東觀消長日，聊爲西湖作主人。天近得聲知亦易，民饑當念可須嗔。簿書叢裏江山在，了事何妨得句頻。
向開叔借陳公詩卷以詩奉寄且易乙藁  其一 周紫芝 
誰言靜寄是窮兒，盡得陳公晚歲詩。一讀便醒雙淚眼，頭風更擬倩誰醫。
向開叔借陳公詩卷以詩奉寄且易乙藁  其二 周紫芝 
平生不識陳驚坐，傳得新詩喜失牀。聞道明珠猶滿眼，煩君爲我一傾囊。
舟過道場山下將往遊舟師告以雪塗不可行而止 周紫芝 
風蒲飽朝航，霽色急新漲。雲山繞平湖，水墨澹屏障。夷猶柂初回，突兀山入望。何妨傾寸眸，便足了千嶂。想像鐘磬音，隱約霄漢上。我欲一往遊，遐瞻茲可暢。暮雪猶在塗，遺事不得訪。人生蠟屐緣，一世能幾兩。登山追勝遊，脚力須少壯。重來定何時，吾策今可杖。老願復爾違，撫事一惆悵。
老日 周紫芝 
老日那容惜，晴光到眼休。蠶知今日浴，麥復幾時收。黄犢分青草，花鳧趁綠溝。誰能更歸得，已是一春留。
西湖山下梅花塢行可里許至陳御史園亭 周紫芝  西湖
倦客厭卑栖，白日坐飄忽。呼我同舍郎，緩策扶勃窣。緣山得人家，附影蔽深樾。湖水一鏡明，梅花千樹發。扶疏弄清影，仿彿見羅襪。凄迷香霧中，身已在月窟。窮探意未已，取徑無詰屈。誰家歌舞園，花亂竹復密。御史投紱餘，課豎種梨栗。吾曹不解事，尚此學操瑟。當從漢陰人，抱甕日搰搰。
寒食前五日作二絕  其一 周紫芝 
杜鵑新聽曉來聲，暖氣催花一夜成。寒食只今無幾日，故鄉何處不關情。
寒食前五日作二絕  其二 周紫芝  西湖
寒食風埃滿客巾，西湖烟雨送愁頻。日高未起鳥呼夢，春晚不歸花笑人。
三月二十二日春雨終日 周紫芝 
此情誰與問天公，幽事全歸白髮翁。袖手尋詩紅燭裏，卷簾聽雨綠陰中。杯盤眼見櫻桃熟，時節心驚柳絮空。誰爲羈栖到三月，還家猶及舞雩風。
奉酬德莊見和 周紫芝 
横飛袞袞見諸公，着眼何由到此翁。胡粤相忘千里外，金蘭投分一言中。詩緣漸熟情難洗，老色來煎念已空。銷盡客愁知底事，愛君回雪與流風。
酌六一泉頗懷昔遊 周紫芝 
孤山屹中流，長隄轉湖尾。泯然懷昔遊，踴躍尚壯齒。道人引清甘，一掬託分似。重來固依然，歲月今有幾。華堂失雄觀，缺甃久未理。誰令走鼃黽，投筆便如鬼。龍宮空一炬，狗盜忽四起。佳處不負人，環山自湖水。並遊適相契，况我二三子。少留當何之，再來吾老矣。
黄文若攜秦别駕侍兒像見過戲題二絕  其一 周紫芝 
能事空傳王右丞，句如徐庾轉難名。明眸正似溪光様，自古無人畫得成。
黄文若攜秦别駕侍兒像見過戲題二絕  其二 周紫芝 
謝家林下小梅花，不着紅藍染絳紗。莫笑畫師無國手，玉肌元不受鈆華。
羅叔共五色線中得玄真子漁父詞擬其體僕亦擬作六首  其一 周紫芝 
好箇神仙張志和，平生只是一漁蓑。和月醉，棹船歌，樂在江湖可奈何。
羅叔共五色線中得玄真子漁父詞擬其體僕亦擬作六首  其二 周紫芝 
禁中圖畫訪玄真，晚得歌詞獻紫宸。天一笑，物皆春，依舊扁舟釣白蘋。
羅叔共五色線中得玄真子漁父詞擬其體僕亦擬作六首  其三 周紫芝 
解印歸來暫結廬，有時同釣水西魚。閑着屐，醉騎驢，分明人在輞川圖。
羅叔共五色線中得玄真子漁父詞擬其體僕亦擬作六首  其四 周紫芝 
趁梅尋得水邊枝，獨棹漁舟却過谿。人似玉，醉如泥，閑歌五色線中詩。
羅叔共五色線中得玄真子漁父詞擬其體僕亦擬作六首  其五 周紫芝 
人間何物是窮通，終向烟波作釣翁。江不動，月横空，漫郎船過小回中。
羅叔共五色線中得玄真子漁父詞擬其體僕亦擬作六首  其六 周紫芝 
花姑溪上鷺鷀灘，辜負漁竿二十年。無可載，不抛官，攜取全家去不難。
次韻黄文若春日山行過秦德久六首  其一 周紫芝 
百金聊作杖頭沽，旋剪春苗薦野蔬。便可且傾陶令酒，未須真憶季鷹魚。
次韻黄文若春日山行過秦德久六首  其二 周紫芝 
眼前風物一番新，江上桃花惱殺人。可笑草玄窗下客，滿庭吹絮不知春。
次韻黄文若春日山行過秦德久六首  其三 周紫芝 
階前春草喚愁生，屋上鳴鳩報晚晴。忽有好詩來照眼，似逃空谷聽人聲。
次韻黄文若春日山行過秦德久六首  其四 周紫芝 
不作林間曳履行，老來春日總無情。還驚柳上風催燕，又見花邊雨弄晴。
次韻黄文若春日山行過秦德久六首  其五 周紫芝 
櫻桃花下小窗扉，聞說嬋娟是柳枝。茗椀已煩羅袖捧，篆香仍借好風吹。
次韻黄文若春日山行過秦德久六首  其六 周紫芝 
鳥啼花發未春闌，日飲無何意自閑。更喚小蠻娛醉客，主人風味似香山。
追和向蘇州罷吳門作 周紫芝 
幕北傳烽飛夕埃，廟堂今日要真才。肯將身向急流退，要問客從何處來。寶墨光翻銀漢落，畫船恩重錦帆開。胸中丘壑公元有，便恐鴟夷挽不回。
追和向蘇州頃在吳門嘗用韋應物作凝香閣舊有白公檜今不復存爲補植之 周紫芝 
韋白兩公名欲埃，薌林一出未難才。樹從居士池邊種，香入蘇州句裏來。陶令北窗應好在，何郎東閣爲誰開。二疏歸後今重見，遙想都門張飲迴。
追和向蘇州舟次京口聞召諸公簡朝中知舊 周紫芝 
聖主思清戰騎埃，盡將尺一起群才。匈奴莫向雲中入，尚父今從海上來。繡祫不當氈毳用，玉關寧爲犬羊開。公冠已掛知何事，猶有忠腸日九迴。
古風二首别李守  其一 周紫芝 
東南富佳郡，此地復名城。拜策奉温詔，謁帝辭明庭。悠悠出金闕，旆旆搖熊旌。蘭風藹微和，玉露湑以零。征鼙肅郊壘，嘯詠閑齋鈴。微生等薜蘿，託根符餘榮。誤遭一笑盼，永懷千古情。千古不足多，喜遇罕所并。白璧勿漫予，按劍徒取憎。
古風二首别李守  其二 周紫芝 
逸足思長途，勁翮慕遠漢。壯志忽蹉跎，功名失華旦。孤芳不自惜，靡靡同草蔓。饑寒日劬勞，霜雪念衰晏。眇焉尚遐征，遄車指芳甸。故國念離憂，高軒增老戀。會當酬知心，努力加餐飯。微勇或可賈，未和南山粲。
叔共出近詩百餘篇攜歸燈下讀竟題小詩其後三首  其一 周紫芝 
避地兩家三五口，只今那忍記當時。誰知臨老相逢日，猶得重看亂後詩。
叔共出近詩百餘篇攜歸燈下讀竟題小詩其後三首  其二 周紫芝 
翠鬟當户山如染，匹練繞簷江自寒。縱有鵝溪誰寫得，要從無色畫中看。
叔共出近詩百餘篇攜歸燈下讀竟題小詩其後三首  其三 周紫芝 
東平不復歎塗窮，有姪賢如阮仲容。淨觀庵中詩作社，水西山下酒分鍾。
讀巴東集二首 周紫芝 
熟睡能令虜退師，高談聊決廟堂疑。胡塵洗盡渾無事，却卷波瀾入小詩。談笑成盧事亦難，一言能借百年安。群姦未死公休恨，但遣枯枝作歲寒。
次韻韓伯嘉擬陸龜蒙坐眠行倚食學書吟八題  其一 周紫芝 
口角瀾翻二十年，書多却厭腹便便。年來抝折枯藤杖，參得跏趺面壁禪。
次韻韓伯嘉擬陸龜蒙坐眠行倚食學書吟八題  其二 周紫芝 
黑甜有味要須嘗，一枕誰同夜雨床。世路風波難著脚，老來當以夢爲鄉。
次韻韓伯嘉擬陸龜蒙坐眠行倚食學書吟八題  其三 周紫芝 
年來孛窣與誰牢記，林下婆娑萬事休。草淺沙平谿路穩，漫郎空棹小回舟。
次韻韓伯嘉擬陸龜蒙坐眠行倚食學書吟八題  其四 周紫芝 
夢中棐几得常憑，更有南窗可寄情。便是人間好消息，別無勝解可譏評。
次韻韓伯嘉擬陸龜蒙坐眠行倚食學書吟八題  其五 周紫芝 
平生不識大官餘，小摘時尋雪後蔬。一歲不齋能幾日，北山松韭未宜疏。
次韻韓伯嘉擬陸龜蒙坐眠行倚食學書吟八題  其六 周紫芝 
伎癢撩人不易禁，讀殘書葉喜重臨。牙籤玉軸知多少，浪與兒童較寸陰。
次韻韓伯嘉擬陸龜蒙坐眠行倚食學書吟八題  其七 周紫芝 
妙畫心傳豈學能，是中真樂不容聲。譏評盡入雌黄口，寫得吾心不要名。
次韻韓伯嘉擬陸龜蒙坐眠行倚食學書吟八題  其八 周紫芝 
老來無意作悲秋，不奈庾郎知處愁。筆底波瀾何日了，人間風雨幾時休。
謁顔魯公祠時新築懷忠堂云 周紫芝 
平生高目看兒童，晚喜低頭拜魯公。政恐父師千載後，未輸丞相百年中。投諸魑魅知何事，碎得狻猊有底功。長遣忠臣泣遺恨，謾營華屋照豐容。
吳興道中過落石祠廟貌甚嚴榜云唐李英公廟 周紫芝 
天厭孤隋失羣醜，鹿走中原死誰手。爬搔癢疥不足平，虬髯少年十八九。經營四海多腹發，英公扶持真臂肘。從來斷國要老成，公獨含糊無可否。留得宮中老孽妻，幾覆昭陵一杯酒。蚤歲功名塞天破，九廟丘墟只回首。狐埋未幾狐掘之，天上浮雲倏蒼狗。更憑頑石作靈祠，頗似當年柳州柳。不如梁公摩虎鬚，爲言百歲不祔姑。提師十萬復誰可，興邦一言還要渠。人間萬事本難料，老將未須輕腐儒。
河橋晚思三首  其一 周紫芝 
出門猶未夕陽低，倚杖還驚露濕衣。等得樹頭鴉定後，會邀林外月同歸。
河橋晚思三首  其二 周紫芝 
雨後津橋飲斷虹，暮林重噪一蟬風。月來烟隴掛玉玦，雲向碧天成峭峰。
河橋晚思三首  其三 周紫芝 
秋水平堤带雨渾，小橋分港到籬根。晚來幽事亦可喜，忽有漁舟時傍門。
次韻德莊送别  其一 周紫芝 
千里辭家復臥疴，賴君一笑肯相過。夢看赤鯉春騰浪，歸見牽牛秋渡河。空裏懶能書怪事，酒中自可作無何。一竿忍負平生意，重釣花姑溪上波。
次韻德莊送别  其二 周紫芝 
烏帽前頭没馬塵，箇中元自不無人。風流公是習主簿，文字我慚陰子春。此日定交真有意，一生弔影復誰親。相從又失秋來約，已結茅椽着病身。
題黄縣丞墨牛 周紫芝 
一牛飽臥春草綠，一牛下坡引黄犢。長安可笑人海中，眼前見此三觳觫。詩翁老去饑滿腹，歸把春犁豈非欲。人生所願能幾何，百畝良田一牛足。
鹿苑假寐 周紫芝 
掛席月未落，輟棹日將午。亟尋墟里烟，盡閱菱芡浦。烈日方在舟，騰雲未成雨。瀕河得風巖，佛飯過齋鼓。龕燈明廣殿，妙炷繞殘縷。窈窕幾僧窗，款欠無一語。我來兀晝夢，得句瘖不吐。欹巾倒烏紗，墮扇横白羽。凉襟亦已披，歸杖當復拄。爲君趣扁舟，夜雨軋鳴櫓。
次韻崔都巡馬上望天目山 周紫芝 
雨後青雲萬里開，翠螺新染玉縈迴。將軍馬健隨風去，天目山高入眼來。稚子能文非好武，君王賦韻不爲才。且將横槊新傳句，獨對西風侑酒盃。
苕霅舟中戲題 周紫芝 
永日扁舟破浪遲，青蘋不動柳垂垂。滿川安得飛來雨，看濕紅裙雪藕絲。
再賦二首  其一 周紫芝 
故國辭家遠，苕溪轉柂深。交游千里隔，歲月二毛侵。滿意悲煙樹，移時看水禽。唯應陸魯望，相見可知心。
再賦二首  其二 周紫芝 
雲暗千家雨，寒生兩岸秋。水翻波入户，人靚玉明樓。山色遮愁眼，荷香滿客舟。水晶宮裏夢，還作此生游。
船曉 周紫芝 
瞑鳥驚飛急，孤舟犯曉行。柂牙侵月白，帆腹受風輕。雲破千峰出，秋隨一雨生。倚檣誰共語，蓬首看參横。
舟中晚色二絕  其一 周紫芝 
望處天仍闊，雲邊雨未成。秋風莫吹散，留作打篷聲。
舟中晚色二絕  其二 周紫芝 
風急雨初過，天高日未曛。翠鬟堆晚岫，水墨畫秋雲。
臨安道中晚晴書所見二首  其一 周紫芝 
客路鄉關遠，雲山暮色添。秋高尚寒薄，雨過却風恬。附隴田成陛，傾崖水作簾。此行殊不惡，未愧賈胡淹。
臨安道中晚晴書所見二首  其二 周紫芝 
何日王摩詰，瀟湘畫短屏。扁舟横遠壑，晚翼在青冥。木杪收殘照，雲間得數星。吳姫不驚客，拜月下中庭。
西湖寒食 周紫芝  西湖
落花殘絮憶西園，寒食歸心似紙鳶。無復御廊分冷食，又看茅屋禁清烟。
十日不至湖上 周紫芝  西湖
我始跨匹馬，蹭蹬來東吳。東吳亦何有，政復爲西湖。西湖如靜女，婉然真彼姝。湘娥結烟鬟，水鏡涵空虚。晴光固不惡，雨態亦自殊。窈窕一僧窗，煙雲媚朝晡。上下數白鳥，飛翻與人娛。只今雨鳴葉，便作破跳珠。寒窗掛薜蘿，身疑在菰蒲。咫尺不得往，况乃千里餘。始來梅欲花，旋復春去徂。幸茲得少留，駐我西征車。尚可具小舟，紅粧醉芙蕖。
蘇公隄 周紫芝 
翰林一去幾經秋，猶有平隄繞碧流。誰向西州還度曲，此翁零落已山邱。
次韻關子東筇杖 周紫芝 
林下相從政要君，春來花草各欣欣。須煩無語木上座，時伴能言鄭廣文。徒步飽看山入眼，醉歸應有句凌雲。誰知九節仙人杖，解與先生立茂勳。
悶題 周紫芝 
命薄官如虱，年多髩似銀。酒醺雖有聖，錢少本無神。含笑花欺老，妨眠鳥閙人。青山渾可戀，白眼莫相嗔。
湖隄步游客言此蘇小墓也 周紫芝 
野水横分青草陂，誰埋玉樹與瓊枝。湖邊山自向人綠，門外柳今何處垂。行雨行雲鈞是夢，施朱施粉未相宜。一從蕙死蘭枯後，剛道桃花好面皮。
題淨空泉二首  其一 周紫芝 
誰穿巨石貯清泉，不見超公舊講筵。龍伴白雲歸寶藏，魚隨流水下春田。
題淨空泉二首  其二 周紫芝 
欲尋遺事苦無碑，老宿猶傳古律師。尚恐蜿蜒在空谷，水清不敢唾方池。
送别王元韻徙居武康 周紫芝 
扁舟憶東來，梅冷殊未芳。故人念客寒，滿意傾酒漿。坐中東床君，笑語芝蘭香。相從忽三月，共飲湖水光。花事乃如此，碧草日夜長。子歸我當留，語離意難忘。似聞小山居，一葦僅可航。會尋霅川盟，着屐登上方。
晚雨薄寒枕上作 周紫芝 
睡過花時常掩關，老人歡意自應闌。愁邊可奈雨如許，客裏不禁天尚寒。數月鄉音無雁到，一年春事已梅酸。夢餘猶憶江頭路，擬喚歸舟下急湍。
奉酬德莊見和一首 周紫芝 
老於春事豈相關，只有翻書意未闌。白眼何由常玩世，黑裘元自不遮寒。飽聽風雨眠方熟，細說窮愁語更酸。日誦離騷三百字，便知新句有驚湍。
樓居雜句五首  其一 周紫芝 
吳江横絕斷雲間，白鳥歸飛去不還。烟樹青連越王國，暮潮聲過海門山。
樓居雜句五首  其二 周紫芝 
湖光山影入樓明，曉色催人夢自驚。畫棟去天無一握，青山銜月恰三更。
樓居雜句五首  其三 周紫芝 
上方重閣亂山前，噴雪跳珠日夜泉。蹔借小樓聽雨睡，更攜官焙與僧煎。
樓居雜句五首  其四 周紫芝 
五月江南烟雨時，吳儂初喜餉楊梅。綠枝紅雨連山暗，應似瀘戎摘荔枝。
樓居雜句五首  其五 周紫芝 
人間第一東南郡，天上飛來碧峭峰。更乞老僧雙不借，爲君穿盡玉玲瓏。
雨中湖上晚歸書所見三絕句  其一 周紫芝 
菰蒲風裏棹歌遲，屬玉雙飛欲暮時。荷葉吹香送歸客，片雲催雨濕燕姬。
雨中湖上晚歸書所見三絕句  其二 周紫芝 
誰家歌管載凉州，何處跳珠入柂樓。山雨忽隨雲渡嶺，明眸還與水爭愁。
雨中湖上晚歸書所見三絕句  其三 周紫芝 
風荷憶伴醉顔紅，湖水重來照雪翁。此世相看最長久，只應南北兩高峰。
孤山新作三賢祠 周紫芝 
兩公才力盡驊騮，俱得東南第一州。易濕青衫江上淚，難禁白髮海邊秋。此生名字依然在，晚歲功名亦未酬。處士若無當日節，更將何物配風流。
晚至靈峰  其一 周紫芝 
綠樹千枝與萬枝，靈峰寺裏看楊梅。青山行盡且歸去，紅子熟時應再來。
晚至靈峰  其二 周紫芝 
山前山後僧來浴，兩兩三三松下行。自是眼邊無俗物，老夫不浴更身輕。
五月六日湖上晚歸初見荷二絕  其一 周紫芝 
藕湖烟水欲沉沙，已着芙渠一兩花。擬借短蓑隨雨去，共誰同把釣魚車。
五月六日湖上晚歸初見荷二絕  其二 周紫芝  西湖
毿毿煙柳誰家樹，拍拍西湖盡日風。和靖宅邊山雨急，蘇公隄下藕花紅。
曉起趨郡湖上作 周紫芝 
湖色初分宿霧餘，綠蒲深處聽跳魚。一枝聊作烏棲樹，五曉尚隨人趁虚。老矣坐曹真戲事，歸歟懷舊却情疏。未開禁鑰聽傳漏，殘夢猶堪付竹輿。
五月二十二日再葺靜寄 周紫芝 
晚將華髮試青衫，靜寄從來是舊銜。俗子未須憐怨鶴，老夫元不負耕巖。晴山有約長相見，惡木妨人要盡芟。自笑飄零苦無定，今年來此誦琅函。
初凉 周紫芝 
白露初垂葉，輕陰漸着衣。幽蟲近床語，黄葉到階飛。暮雨村常暗，秋風客未歸。短檠還有意，凉滿讀書幃。
武林逢邵文伯 周紫芝 
念昔與君遊，相過江水傍。翩翩俱少年，滿鏡青絲長。别來二十載，四海一戰場。物色到朋舊，十客八九亡。今年好時莭，匹馬不犯疆。將軍鏁金甲，萬玉朝明堂。長安人海中，袞袞逢此郎。驚視久乃識，兩帽俱垂霜。撫事念晼晚，含凄各酸傷。便當呼醽醁，暖熱澆中腸。我笑謂君言，語離且勿忙。人生如水鳧，相值不可常。况此秋物佳，草木交青黄。與君着隻屐，尚可相扶將。願言遲明發，歷井升南岡。
次韻文伯與余遊孤山 周紫芝 
客塵費爬搔，佳士要推挽。誰與同薄遊，君來慰愁眼。並湖得名山，水色淡平遠。清泉手可掬，汲綆不畏短。何人談醉翁，但取瀹茗椀。古幹不受寒，霜露閲歲晚。向来後庭花，想像空婉娈。堂堂兩使君，摹晝暗丹粉。名莭冠今古，風流未渠泯。處士一癯儒，萬像共偃蹇。珠玉儼在前，未肯作寒窘。勝遊那可既，客意殊未滿。更當窮兩高，豈復悔重趼。果腹尚可期，嘗鼎安一臠。
秋夜聞雨 周紫芝 
堂空自生秋，凉簟已無暑。齒蟲含微酸，唧唧相對語。天公知客意，夜寂誰與處。慎勿遣西風，吹斷芭蕉雨。
酌龍井泉書聰師房二首  其一 周紫芝 
十里泉聲咽斷巖，繡衣玄袞閉朱龕。老翁不要千山雨，只乞龍君一酌甘。
酌龍井泉書聰師房二首  其二 周紫芝 
八十霜髭不出門，老師猶是辯才孫。高人已復如雲散，舊事那堪與客論。
太學落成二首  其一 周紫芝 
偃革逢華旦，三雍識漢儀。明倫先太學，首善自京師。聖主脩文日，諸生望幸時。宸奎在輪奐，萬目仰宏規。
太學落成二首  其二 周紫芝 
當宁敷文德，賢關喜氣多。横經將正坐，講藝忽投戈。雲擁橋門路，風搖辟水波。小臣歌聖化，無地獻菁莪。
秋夕臥病效唐人作語  其一 周紫芝 
畫閣蘭膏欲盡初，小窗留住玉蟾蜍。欲知此地愁多少，一夜秋聲入井梧。
秋夕臥病效唐人作語  其二 周紫芝 
此夜秋懷誰得知，幽蟲相語替人悲。自從啼破黄昏後，直到寒窗無月時。
西谿道人全一堂 周紫芝 
道人不愛葛藤禪，參得維摩妙法門。頗怪後三猶有說，要從全一便歸根。昭文琴在何須鼓，惠子書多亦費言。聞道山中少來客，爐香清坐與誰論。
次韻季長感事 周紫芝 
久將華髮寄林泉，尺一呼來近日邊。身退已甘無事老，眼明重見太平年。鼎湖龍去心雖在，長樂鍾鳴喜欲顛。解道貞元朝士少，劉郎定自有新篇。
種罌粟 周紫芝 
牆根有地一弓許，人言可種數十竹。翁來只作三年留，僅比浮屠桑下宿。竹成須待五六年，我已歸鄉卜新築。園夫笑謂主人言，不如鋤苗種罌粟。二月春風上翠莖，三月輕紅照深綠。嫣花落盡罌不空，碎粒圓時粟初熟。乳膏自入崖蜜甜，滿貯醍醐飲僧粥。與其種竹供後人，孰若栽花資老腹。人間作計真眼前，萬事皆爾真可憐。十年種木尚不肯，百年種德知何緣。倚鋤自顧頗羞澀，病眼對花空惘然。
周秀實陳庭藻攜酒見過徜徉湖山間甚款明日秀實有詩乃次韻 周紫芝  西湖
少年懷二妙，一日如三秋。豈料京洛間，歲暮方從游。空疏坐晚繆，清楚知前脩。周郎古名士，功以一戰收。太丘亦賢者，盛德令人羞。周旋奉談笑，領略開羈囚。有如我輩人，夫豈公等儔。窈窕尋遠壑，共賦臨清流。青山儻在眼，白髮從滿頭。西湖如西子，好句豈易酬。不敢妄作語，恐有不下鷗。微君妙篇章，何以寫我憂。人生每如此，萬户不足侯。斯盟儻未寒，小艇尚可浮。
送喬民瞻赴官閩中 周紫芝 
我昔游梁走千里，回望江南隔江水。是時公作桐汭官，不復東來問行李。人言左史有重客，玉面青衫氣豪偉。酒催紅蠟詩欲成，月墮秋江客方起。我從京洛塵中來，哦君新篇眼如洗。濺血驚魂二十年，長夢清樽奉簪履。相逢吳會不相識，昔年强健今如此。如公自是臺閣人，老困一官何乃爾。只今尚作入幕賓，無事不令公怒喜。丈夫要當列鼎食，何止忍饑分斗米。且須拄頰望閩山，飽看麥秋丹荔子。
送關康子將還青陽治舊田 周紫芝 
關郎人物妙人間，莫作雲長一様看。不到青雲知有命，頻遭白眼坐無官。紉蘭秋浦應須爾，索米長安政恐難。我欲買田猶未可，但令歸夢逐征鞍。
書杭僧法惠事後見邊郎中觀音感應記 周紫芝 
眼中鐵彈不辭枯，眢井重波事亦殊。不用三三前說法，要須六六後還珠。
次韻葉兵部九日不出十日登北高峰 周紫芝 
登臨一笑與誰同，此事人間未易逢。莫恨清樽負重九，且看黄菊笑西風。江連碧海潮初上，山近丹霄路欲通。向晚歸來得新句，便知雲夢落胸中。
頃歲盗起徽嚴間兵既臨城部使者而下皆棄官以走别乘强幼安攝郡事解衣高臥而賊不至城遂以全僕嘗作送行詩以書其事後二十一年歲癸亥幼安始得州相遇于錢塘幼安猶能誦鄙詩而余漫不復省矣手錄見遺讀之惘然爲題三絕其後  其一 周紫芝 
當年玉食軫深憂，兩月東南棄八州。只有孤城强别駕，醉中看雪倚江樓。
頃歲盗起徽嚴間兵既臨城部使者而下皆棄官以走别乘强幼安攝郡事解衣高臥而賊不至城遂以全僕嘗作送行詩以書其事後二十一年歲癸亥幼安始得州相遇于錢塘幼安猶能誦鄙詩而余漫不復省矣手錄見遺讀之惘然爲題三絕其後  其二 周紫芝 
使君功大苦難酬，埋没孤忠二十秋。便擁一麾知未稱，伯郎猶解得凉州。
頃歲盗起徽嚴間兵既臨城部使者而下皆棄官以走别乘强幼安攝郡事解衣高臥而賊不至城遂以全僕嘗作送行詩以書其事後二十一年歲癸亥幼安始得州相遇于錢塘幼安猶能誦鄙詩而余漫不復省矣手錄見遺讀之惘然爲題三絕其後  其三 周紫芝 
江上孤城欲破時，閉門高臥復誰知。我無文字銘金石，安用煩君寫惡詩。
張鼇詩 周紫芝 
曹瞞舉漢鼎，一目窺九州。凌轢欺孤兒，大蒙口舌羞。左慈有道者，何爲與之遊。堂堂清獻公，盛德豈操儔。鼇乃元放徒，爲公亦少留。了知高世士，至意俱難求。先生兩琴鶴，清節貫白頭。雅宜鴻寶書，取火遽自投。公今騎箕尾，笑談閱千秋。椿年亦細事，蟻夢輕封侯。强侯公自出，矯矯亦此流。作詩紀異事，誓將踵前脩。愧乏大手筆，爲公著嘉猷。
去年聞載揚在武林及余至而載揚病已久逮其歸則逝矣乃追用往時九日詩韻以悼其亡 周紫芝  西湖
與君一别幾經秋，忽作脩文地下游。詩憶向來雲態度，人今何在柳風流。西湖烟月生前恨，客路風霜晚歲愁。勝日交流半零落，數行老泪倩誰收。
次韻德莊惠南城紙衾且示妙句 周紫芝 
范公古遺直，富貴不自娛。平生一布衾，歲晚眠粗疏。至今鑱新銘，尚得司馬書。此老抱剛節，豈與公孫俱。乃知枯槁士，白单良復須。衰年忍風露，蹭蹬來東吳。感君借餘温，此意知何如。青氈寄幽夢，蕙帳羞吾廬。得此林下具，爛錦不願餘。况乃粲佳句，薄袖翻明珠。恨我無蒼珉，爲君載龜趺。願與冰雪姿，臥起同卷舒。荆土作翠被，此俑無乃愚。問言擁六尺，豈不賢一襦。
十月二十日晨起見枇杷花 周紫芝 
枝頭紅日退霜華，矮樹低牆密護遮。黄菊已殘秋後朵，枇杷又放隔年花。
夜宿淨慈明日當宿齋宮 周紫芝 
上方枝策記當年，仿彿天宮五日間。老去新添唯白髮，重來好在只青山。已憐雪意催寒急，更遣泉聲喚夢還。明日郊宮禋社稷，此生猶得綴朝班。
齋宮夜雨明日大雪 周紫芝 
郊祭嚴祠事，齋宮肅夜寒。鸞刀催宰急，庭燎及晨難。雨濕牛羊俎，烟埋幣帛壇。南山忽清曉，萬玉已巑岏。
聞耘老猶在霅川 周紫芝 
湖上雖相見，重來失後期。風塵爲客久，舟楫送歸遲。雁遠無消息，梅殘惱别離。何時酌君酒，爛漫說新詩。
十一月十一日夜步行中庭月色明甚作詩三絕  其一 周紫芝 
冰輪漸出海西頭，身在三吳近海州。賴有梅花管羈客，細分疏影上駞裘。
十一月十一日夜步行中庭月色明甚作詩三絕  其二 周紫芝 
香風嫋嫋月娟娟，月滿中庭夜悄然。只恐大羅天上有，人間今夕是何年。
十一月十一日夜步行中庭月色明甚作詩三絕  其三 周紫芝 
少年邀月伴清樽，老去空餘滿袖塵。多謝蟾光深有意，尚來同我作三人。
二十一日雪中歸資國 周紫芝 
出門天意已垂垂，湖上回鞭雪滿衣。人在水晶宮裏住，馬從銀色界中歸。樹頭雲凍依然在，湖面鷗寒斷不飛。今夜燈前有殘榼，擁爐深閉一篷扉。
蠟梅大有生意 周紫芝 
幽芳念初分，厚地凍始裂。耐寒憐孤根，忍苦度尺雪。誰持萬金良，起死醫寸蘖。伶俜初回姿，荏苒似看葉。灌木猶未成，已與凢草别。平生冰玉交，勝韻頗奇絕。微風折輕黄，香霧濕寒月。棐几著冰壺，餘芬散清樾。只今滿眼花，想像疑可折。感君分似意，老味倍欣悅。添我小窗春，芳意未衰歇。盛德不可忘，封殖寧敢闕。
石佛道中隔水梅花滿山 周紫芝 
平明跨羸驂，遙遵石頭路。循山一谿横，隔水得幽處。樹疑虬龍驤，石作蒼虎踞。雲庵有遺屋，突兀在煙樹。方壺豈不佳，弱水無船渡。空餘惱幽香，梅花滿春嶼。心知姑射仙，茲焉飲風露。水自平湖分，香從一山度。風姿不自持，照影各矜顧。安得從之遊，徘徊著雙屨。
書東窗二首  其一 周紫芝  西湖
枕上青山翠撲衣，西湖郡更似西施。苦無能事王摩詰，領略煙鬟却要詩。
書東窗二首  其二 周紫芝 
湖上梅花春意回，水光山影入銜杯。無人許我分幽事，故遣雙飛屬玉來。
次韻强幼安歲晚感事 周紫芝 
寒日催殘歲，新詩得夜光。雪猶隨處有，梅亦爲春芳。愁鬢何從白，流年有底忙。官閑應放臘，燕寢自凝香。
歲晚雜題四首  其一 周紫芝 
安穩三冬計，棲遲一舍寛。卷簾唯水近，倚杖得山看。老罷人誰數，天寒歲又闌。自無稽古力，未可怨儒冠。
歲晚雜題四首  其二 周紫芝 
草色無人地，梅花近臘天。擬飛猶未雪，將盡欲新年。漫與空成恨，無求合信緣。平生爲晚計，老去更茫然。
歲晚雜題四首  其三 周紫芝 
倚杖千山裏，窮年一水濱。有官羞隱吏，無句作詩人。雨送燈前夢，儺催臘後春。孤山林處士，笑我是比鄰。
歲晚雜題四首  其四 周紫芝 
老病時攜客，斜陽更上樓。山寒猶有雪，湖晚最宜鷗。詩可書幽事，兒能伴薄游。人生每如此，吾意復何憂。
次韻幼安寺丞感舊見示 周紫芝 
當時長嘯敵先摧，不費官軍一炬灰。黠虜自驚風鳥散，使君方看玉山頽。攖城捍賊今亡矣，抗疏論功有是哉。相見可堪談舊事，爲公搔首一徘徊。
甲子立春口號四首  其一 周紫芝 
梅花消息未闌珊，春入千門笑語喧。人道上元新甲子，從頭却數太平年。
甲子立春口號四首  其二 周紫芝 
春來玉燭又初調，盡喜官儀是漢朝。御道雪晴方試輦，彤庭日暖漸聞韶。
甲子立春口號四首  其三 周紫芝 
力爭和議衆初疑，事在君王子母知。舊日塞垣啼鳥處，如今長樂曉鐘時。
甲子立春口號四首  其四 周紫芝 
晴日初生禁籞春，苑花宮樹一番新。君王勤儉無行樂，只作銀鈎賜近臣。
元夕前三日書事  其一 周紫芝 
舊歲冬餘雪，今年雨復晴。奉常新奏樂，蕃使近朝正。燈火鼇山路，風光鳯輦城。須煩天一笑，四海盡無兵。
元夕前三日書事  其二 周紫芝 
落日滄江上，潮回水自平。雲連子胥廟，山接闔閭城。海岳朝吳會，衣冠奉帝京。端門舊燈火，還向此時明。
飯餘過總持庵 周紫芝 
飽飯度永日，問鄰從小園。閑攜居士杖，来扣總持門。花木無人見，文書聽客翻。更將方外事，細爲老夫論。
德莊别後以詩見寄再游錢塘始見之次韻奉答且以叙將别之意 周紫芝 
分作經年别，還成一笑同。看君鬚點漆，羞我鬢吹蓬。共醉寧非夢，緣詩各坐窮。相逢又驚散，往往似征鴻。
二月二十三日薄雪 周紫芝 
湖上春風結暮陰，亂雲堆雪晚來深。便隨柳絮飛將去，誰管桃花冷不禁。自苦多愁成客恨，不關難測是天心。乘除妙理誰能會，明日朝暾忽滿林。
次韻子東春雪 周紫芝  西湖
春光早已到千林，尚有餘寒壓曉衾。解作飛花朝蔌蔌，絕勝疏雨曉涔涔。無田亦有三登意，是瑞何妨一尺深。雪裏故人誰過我，西湖巖壑似山陰。
湖上戲題 周紫芝  西湖
一湖春水綠漪漪，臥水桃花紅滿枝。去住雲情渾不定，陰晴天色故相欺。風前柳作小垂手，雨後山成雙畫眉。何必娉娉仍嫋嫋，西湖應便是西施。
後二日又題一首 周紫芝 
家在東灣古渡頭，柴扉草閣枕寒流。無人擬彈能言鴨，有眼那驚不下鷗。月裏踏歌何處社，樽中載酒幾家遊。溪南溪北村村水，春雨春風日日愁。
後五日又題一首 周紫芝 
幾日春風大放顛，晚來寒日露晴天。浪紋隨棹湖如鏡，日脚翻鴉月似弦。便可飽看花入眼，不應直待柳吹綿。庾郎分得愁千斛，肯與青絲作少年。
湖居無事日課小詩  其一 周紫芝 
春湖潮滿入青天，浪拍東風打釣船。人在空濛飛絮裏，鳥啼紅白亂花前。
湖居無事日課小詩  其二 周紫芝 
天上陰晴不可猜，兩番雲黑又雲開。鷺從落日山邊去，魚趁晚湖潮裏來。
湖居無事日課小詩  其三 周紫芝 
茶了詩窗飯後杯，兒書未熟急須催。鳥於花外喚客出，山自眼前將句來。
湖居無事日課小詩  其四 周紫芝 
老向華胥占一窗，無心更夢小雲郎。城居可似湖居好，詩味頗隨茶味長。
湖居無事日課小詩  其五 周紫芝 
花枝滿樹雨添肥，晴色十分春又歸。一生萬事無不爾，行年六十盡成非。
湖居無事日課小詩  其六 周紫芝 
多情白鳥去還來，無事風扉閉復開。山下一帆衝雨過，水邊雙燕得泥回。
湖居無事日課小詩  其七 周紫芝 
海內名流詩有宗，時傳佳句落閑中。不道建安六七子，可是近時三數公。
次韻同季夜宿松園兼呈清照師 周紫芝 
鶴骨松園老，霜髯八十春。相逢看日夕，留客賦詩新。鬼亦來聽法，誰應可作鄰。折腰營斗粟，寧不愧斯人。
强幼安用余與曾同季唱酬韻作二章見寄謹用韻爲謝  其一 周紫芝 
江國從游地，花今幾度春。老唯羈客在，情獨使君新。未敢論傾盖，應須托善鄰。如公真盛德，舉世更何人。
强幼安用余與曾同季唱酬韻作二章見寄謹用韻爲謝  其二 周紫芝 
花落青墩寺，誰從作好春。錦囊題句近，舊旆得州新。老手摧强敵，餘風睦四鄰。他年數循吏，神爵有斯人。
寄李司農三首  其一 周紫芝 
東閣當年夜，華燈照别樽。斷碑思雁塔，佳客愧龍門。豈料三吳路，相逢一水村。只今懸望眼，猶欲黯離魂。
寄李司農三首  其二 周紫芝 
徽水定何處，謫官今幾時。長沙應有賦，南磵可無詩。柳絮催春遠，梅花寄客遲。誰憐憶公久，頭白少相知。
寄李司農三首  其三 周紫芝 
謝朓南齊守，司農古漢官。杯今與誰把，山亦要公看。細札頒何日，離騷讀又殘。侍郎兄弟在，往往上金鑾。
客舍春寒 周紫芝 
毎日東風吹暗塵，小池幽樹不成春。妨他燕子關何事，折盡梅花最惱人。愁裏了知身是幻，老來惟與睡相親。去年湖水渾依舊，欲買扁舟釣白蘋。
洗馬行和關子東韻 周紫芝 
憶昔四海多甲兵，令嚴細柳將軍營。鐵衣健卒持滿立，黑頭壯士從軍行。眼前千馬復萬馬，寸土不耕犁與騂。自從虎皮蒙劍戟，此馬不聞鼙鼓驚。只今盡浴長安水，七十萬匹俱長鳴。風騣霧鬛久不試，日饜官粟無斗升。廟堂伊吕自有策，不與韓白齊功名。圉人但喜馬肥健，野老安知無戰爭。有君如此豈不樂，俟河幾時今得清。不須天育驃騎種，雲霧晦冥方降精。我欲刻石上浯水，白頭弄筆羞書生。不聞鐵騎響鳴鏑，但聽玉簫吹九成。
讀楚詞三首  其一 周紫芝 
借令無策拒强秦，何至甘心受虎吞。楚國已墟三十載，區區猶念爾東門。
讀楚詞三首  其二 周紫芝 
方從黄棘望回驂，可笑襄王又信讒。已分世間無鮑叔，便須水底覓彭咸。
讀楚詞三首  其三 周紫芝 
人生長策是同流，却遣何人爲國憂。鼎鑊軒裳俱一死，屈原何得畏陽侯。
夜中聞雨枕上作 周紫芝 
老去飄零日，春愁爛漫中。詩窗窺窈窕，睡枕聽朦朧。弱柳妨晴態，小桃吹落紅。顛風莫相惱，花事不關儂。
爲人賀沈鎮江生日  其一 周紫芝 
一麾新領浙西州，重說當年八詠侯。要遣虜人知宿將，故乘軺傳作遨頭。朅來京口頒明詔，便合甘泉從禁遊。紅袖相扶客爲壽，莫嫌和月醉西樓。
爲人賀沈鎮江生日  其二 周紫芝 
甲子重新數中興，濟川人爲聖時生。五花名肅金鑾殿，八陣威寒鐵甕城。賀客杯觴方瀲灧，使君忠力轉精明。祝年有意留公住，只恐調元要老成。
春寒 周紫芝 
楊柳毿毿一水間，梅花憔悴雨𩆓𩆑。春愁已自難禁酒，病骨何由更耐寒。
種蘭 周紫芝 
桃杏花中偶並欄，依然風味是幽蘭。莫因移種長安市，不作春山一様看。
種萱 周紫芝 
萬事全歸兩鬢霜，新愁盡屬少年場。如今乞得忘憂草，已自無憂可得忘。
次韻張元明同邊郎中遊西湖二君講同年之好有此游 周紫芝  西湖
十里春波翠染衣，小尋魚鳥共追隨。船頭風急何妨醉，湖上山多盡入詩。藜杖偶來飛絮裏，蘆鞭猶憶看花時。兩公人物如連璧，同上金鑾亦未遲。
皇帝親祀高禖十五韻 周紫芝 
曆欲綿洪祚，郊宜築巨臺。有司脩祝冊，天子祭高禖。意與群情合，春隨上瑞來。翠輿瞻玉座，桂酒奠金罍。喜色回中壼，歡聲入九畡。熊羆占已兆，弧矢射將催。異禮關宗社，餘波被草萊。靈基千歲永，玉葉萬枝開。制度新儀著，歌詩舊典該。魯侯徒復宇，后稷始封邰。帝德應先格，天心亦易回。至誠參造化，妙響疾風靁。歷數周家久，封疆漢地恢。山河今壯矣，瓜瓞信悠哉。準擬螽斯詠，微臣愧不才。
校李從一臺閣集因效其體  其一 周紫芝 
細誦台州句，湖邊草舍幽。好山來競秀，清瀨與爭流。吏可供書札，兒能伴校讎。小窗誰共此，唯有夕陽留。
校李從一臺閣集因效其體  其二 周紫芝 
舊旆來分賴，唐朝有百人。諸公皆泯滅，此句獨清新。異世名空在，今年迹已塵。何由弔高冢，一望石麒麟。
次韻子東奉命祠高禖齋宮望臨平山 周紫芝 
遙想祠宮曉色寒，卷簾聊此看孱顔。官閑頗似蘇司業，詩好全如庾子山。覓句不妨煙雨外，浮家猶記往來間。舊游有意重回首，恐上金鑾未得還。
甲子春日二首  其一 周紫芝 
燕來不擬著簾遮，要聽雙飛語日斜。芳草滿庭人不掃，東風吹盡石楠花。
甲子春日二首  其二 周紫芝 
海棠枝上曉鶯啼，梔子花邊蛺蝶飛。貪看游蜂偷蘂去，不知雙燕得泥歸。
與王漕乞張右史集二首  其一 周紫芝 
文采推前輩，兒童識姓名。日邊張右史，江左謝宣城。自恨空飄泊，無由見老成。著書如可得，尚足慰生平。
與王漕乞張右史集二首  其二 周紫芝 
張緒風流士，文昌古淡詩。發揚知有助，埋没竟多時。公已勤讎校，神應作護持。何當遺珠玉，璀璨滿書幃。
對雨 周紫芝 
風細寒猶甚，愁多睡更濃。閉門春色裏，盡日雨聲中。草各爭先出，花皆稱意紅。故人書信少，不記此衰翁。
晚行湖堤望南山諸峰 周紫芝 
曳履步遠壑，挽衣枝短筇。霽色過急雨，餘霞漏微紅。照眼一湖淨，環湖幾山重。不知何禪燈，明滅蒼翠叢。但聞煙霞間，繞山鳴亂鐘。暮年行樂意，不與足力窮。明晨倘可遲，尚堪歷諸峰。有幽固當探，無客誰與同。餘子不足偕，形往影自從。言旋且當爾，興在何由終。
謝曾同季示近作因以爲贈 周紫芝 
老色秋蒲晚，朱顔玉樹春。年方賈生妙，詩似庾郎新。黄墓初傾蓋，青墩欲買鄰。知君真似舅，笑我作陳人。
同季再見和二首復用韻以謝  其一 周紫芝 
花似今年好，情非舊日春。光陰愁裏盡，風物眼前新。愛酒聊呼伴，無醯懶乞鄰。姓名誰掛口，肥瘠付秦人。
同季再見和二首復用韻以謝  其二 周紫芝  西湖
海內同爲客，西湖共送春。定交前日意，識面此時新。一笑欣良會，餘生得善鄰。風流美無度，往往似前人。
送秦德久守安豐 周紫芝 
師行朔野不記年，兩淮千里無炊烟。君王偃革似建武，始遣循吏來安邊。今日安豐非故壘，夜聞夷歌隔淮水。况當兩國不交兵，高塹深溝豈須爾。朝不鳴刁夜滅烽，吉語上聞天自喜。但令南畝棲餘糧，盡驅流冗歸故鄉。會見今年八九月，處處棗紅梨子黄。四郊無兵門有戟，淮上山青淮水碧。樽前一曲柳枝歌，釀酒擊鮮公燕客。
客有爲予言笋不可食食之令人瘦者戲作二絕爲解嘲  其一 周紫芝 
庾郎三韭坐清貧，眼看將軍肉十斤。會遣胸中有千畝，不妨人似沈休文。
客有爲予言笋不可食食之令人瘦者戲作二絕爲解嘲  其二 周紫芝 
園蔬本自不全貧，今日真成笋作斤。已恨此生相見少，更須儂作解嘲文。
今日林中頗得佳笋用前韻  其一 周紫芝 
閑尋黑靨猫頭筍，自把長鑱雪色斤。恨我家無渭川竹，姓名不載馬遷文。
今日林中頗得佳笋用前韻  其二 周紫芝 
作葅須趁笋如銀，莫待成竿費斧斤。安用截筒纒五采，爲人催草弔湘文。
劉主簿許餉苦筍未至  其一 周紫芝 
苦竹岡頭竹似雲，劉郎何事不揮斤。杯盤倘使同吳俗，荼薺誰能作楚文。
劉主簿許餉苦筍未至  其二 周紫芝 
未敢煩君便指囷，且看分筍不論斤。此君自是盤中虎，空想斑斑箸下文。
西湖春事五首  其一 周紫芝  西湖
兩高南北擁烟鬟，渾在溟濛細雨間。寄語丹青王右相，不須水墨畫春山。
西湖春事五首  其二 周紫芝  西湖
老去無心作好春，曉來風雨故欺人。從教髪白桃花笑，不管簾垂燕子嗔。
西湖春事五首  其三 周紫芝  西湖
顛春柳絮風前落，臥水桃花鑑裏開。沙上鴛鴦忽驚起，背人飛去不回來。
西湖春事五首  其四 周紫芝  西湖
寒食人家畫鼓撾，踏歌聲裏月生華。無人來祭皇妃墓，空唱吳王陌上花。
西湖春事五首  其五 周紫芝  西湖
半垂羅幕護紅粧，閑繫青驄在綠楊。樓上日長時度曲，路邊風過忽吹香。
晚出郡城 周紫芝 
天街打鼓出城門，暝色侵衣欲破昏。湖上晚峰横玉玦，馬頭新月上金盆。
次韻强常州見寄 周紫芝  西湖
門前冠佩眼中稀，家在西湖水繞扉。每對鳯姿羞羽翼，更因魚目得珠璣。身閑聊伴蒼官語，詩瘦空慚笨伯肥。别後清言應亹亹，不知談麈爲誰揮。
天申節湖上早歸 周紫芝 
昨夜雨如許，今朝雲復開。鳥聲呼日出，湖水上隄來。贊祝人天喜，鏘鳴劍佩回。歸途似明鏡，影落翠鬟堆。
食新秔有感 周紫芝 
玉粒新秔五月黄，中含風露晚秋香。但令雲子流匙滑，莫管吳儂眼下創。
次韻曾同季悼其幼子 周紫芝 
曾侯名家郎，家有玉頰兒。渥洼出名駒，丹穴生長離。春風入庭户，獨秀蘭與芝。未乾弄麞墨，遽草騎龜詩。我昔少年日，屢作哭子癡。須煩六如偈，爲洗長年悲。
韋深道寄苕霅舟中六言五首  其一 周紫芝 
畫舸一帆烟浪，薫風十里荷花。更着千巖萬壑，相隨泛宅浮家。
韋深道寄苕霅舟中六言五首  其二 周紫芝 
水繞臥沙鸂鶒，浪翻擎雨芙蕖。向晚柂樓獨倚，共誰同看跳珠。
韋深道寄苕霅舟中六言五首  其三 周紫芝 
韋郎無意剪白，次山亦漫爲官。要遣苕溪風雨，飽君筆下波瀾。
韋深道寄苕霅舟中六言五首  其四 周紫芝 
滿眼紅粧迎笑，昔年遊客經行。忽得風前麗句，似聞蓬底波聲。
韋深道寄苕霅舟中六言五首  其五 周紫芝 
我作三吳短夢，小安近水茅茨。解養能言鴨子，閑看似酒鵝兒。
西湖月夜 周紫芝  西湖
月到中天火未流，水邊風露已含秋。問誰乞取西湖角，紅藕花中著釣舟。
菩提小軒驟雨晚晴 周紫芝 
杭潁雌雄本自殊，淡粧濃抺是吳姝。滿傾漲玉千鍾酒，來看鎔銀百頃湖。白鳥去邊山潑黛，綠蒲疏處雨跳珠。不知能事王摩詰，貎得西山落照無。
早發北山由麥嶺飯大通登烟霞洞閣 周紫芝 
瀕湖兩峰高，屹立曉相望。蒼凉昇海日，骯髒露千嶂。羸驂絕坡陁，巖谷飽追訪。緬懷洪荒初，藴蓄含萬象。渾沌久已死，倏忽真巧匠。誰令鑿空手，出此奇險狀。中虚納游雲，谷靜答幽唱。暗穴下無底，濤聲想悲壯。十八老聲聞，附石出遺像。誰其架脩椽，置屋雲雨上。青山不知數，遶屋森百丈。忽于兩峰間，萬頃見烟浪。澎湃海潮聲，往往入藜杖。天公知愛山，令我拜嘉貺。眇焉隔仙凡，欲往漫惆悵。便當學枯禪，綺語蠲宿妄。自足伴周旋，長年此遐放。
題孤山柏 周紫芝 
臺城依舊繞長河，結綺臨春往事多。但見張妃似西子，不知擒虎是閻羅。當年已老瓊瑤樹，此去空留鐵石柯。喬木自存非故國，何須仍唱後庭歌。
次韻周秀實寺丞七夕三首  其一 周紫芝 
烏鵲橋成不恨遲，隔秋相見豈無期。姮娥空傍月中去，嫁得星郎是幾時。
次韻周秀實寺丞七夕三首  其二 周紫芝 
夜深閑把玉東西，月下樓空畫幕垂。人似天孫酒如玉，夢中猶憶少年時。
次韻周秀實寺丞七夕三首  其三 周紫芝 
無限欄階月下兒，遙瞻星旆却嫌遲。催教織女梳雲髻，想得無心理杼絲。
數日秋暑不復可堪馬上作此 周紫芝 
江上豐隆醖秋熱，老病摧頹可堪說。人行落日生黄塵，馬畏長塗汗流血。君看此處安得詩，空學吳牛喘殘月。北風何日掛駞裘，長嘯灞橋驢上雪。
葉宣義家壽祉堂 周紫芝 
吉人爲善天所彰，效有遲速理則常。葉侯天驥少未驤，讀書過眼下十行。易如翻水成文章，學既日富名日昌。謂取富貴如探囊，當時餘子皆擅場，呼不成盧空繞牀。直氣勇决何可當，買田築室龍池陽。夜光穿屋萬丈長，人言家有明珠雙。青衫歸侍讌几傍，仿彿月中丹桂香。要看玉樹爭芬芳，擊鮮不羨游諸郎。大裘執玉郊圓蒼，厖恩厚澤均四方。翁年九十鬢不霜，錫以命服閭里光。門前賀客俱奔忙，手持牛酒填康莊。遂摘天語名公堂，不須靈壽扶徜徉。高文戞玉鳴琳瑯，省郎言語如君房。天公報德殊未央，傳家奕葉壽且康。王母晝着雲錦裳，麻姑行酒傾瓊漿。壺中日永醉玉觴，赤松黄石相扶將。
孫仲益尚書以詩贈吳益先吳出巨軸索詩 周紫芝 
少年名字滿賢關，薦墨誰能借一言。子産自應知季札，退之先已得何蕃。江無九肋空多士，樹有三珠且共門。晚路相逢歎流落，可憐不第獨劉蕡。
木犀方花一首 周紫芝  西湖
西湖八九月，秋葉日夜凋。兩山各崢嶸，氣與秋爭高。天亦念幽絕，芬芳托孤標。要令列仙臞，一洗桃李驕。往往遣暗香，時時入高飇。綠葉未改色，微黄澹烟梢。可愛不可名，模寫徒自勞。向來蠟梅花，相去無絲毫。但恨此花遲，不借春雨膏。尚可配精蘂，傲霜分兩豪。金錢不知數，狼藉蒙譏嘲。可憐貴人家，漬蜜紛煎熬。坐令林下姿，半入金猊焦。閨房漫脂澤，此恨何由消。
登北高峰一首 周紫芝 
鼓楫去故里，攜孥客東吳。湖山森照耀，魚鳥相嬉娛。舉目見兩高，欲上徒嗟吁。人言不可往，無路登雲衢。盡力賈餘勇，遂復酬宿逋。白鳥入蒼煙，滅没在太虚。曉日沸晹谷，萬川納歸墟。海門豁中開，怒濤喧朝晡。盡注百丈江，拱揖朝伍胥。銀湖大如許，僅可方覆盂。諸峰如培塿，瑣細不足圖。寸眸一俯仰，八極無遺餘。苐恨蒼凉日，悠悠迫懸車。臨風一悵惘，言旋戒危塗。
資國巨松伐爲東觀材 周紫芝 
文字初離五阨餘，緗囊縹帙秘新儲。何人合在天東壁，十八公堪作校書。
徐五十六索勤有種德二軒詩各賦一首  其一 周紫芝 
平生長笑韓潮州，欲持讜議回冕旒。讀書城南晚所賦，無乃不爲韓符謀。人間達官可力取，釣名但以詩爲鈎。汗牛充宇作底用，富貴面熱渠當羞。書生有書但自讀，不必區區苦投俗。偶然一擲便成盧，雁塔朝題暮天祿。吾言可笑君必輕，奔軍之策何足憑。臨機應敵自子事，此是宋襄仁義兵。
徐五十六索勤有種德二軒詩各賦一首  其二 周紫芝 
結廬須種木，樂饑須種糓。種木十年能幾長，種糓眼前無乃速。人生安得俟河清，誰能忍饑百年待德成。君不見千古一臯陶，此事世亦少。頗能化俗成唐虞，何乃滅國先六蓼。慎勿說夢與癡人，著意勸渠渠不曉。南鄰門耀三戟光，北鄰牛馬谷可量。浮雲變滅那得常，安樂只有襄陽龐。
中秋携小兒步湖隄  其一 周紫芝 
病裏三年月，相隨過兩州。爲儂分素魄，攜汝作清游。草樹悲今夕，家鄉隔去秋。有身真似夢，無地不關愁。
中秋携小兒步湖隄  其二 周紫芝 
門接銀湖浪，居仍在寶坊。更煩山吐月，來共水分光。葉冷初翻夜，蟲悲擬泣霜。幽人看不足，白露滿胡床。
送方元相還郊居 周紫芝 
雲從南山來，邂逅成一雨。秋風忽吹散，霢霂不到土。出固初何心，歸亦乃其所。但恨山中人，弔影無誰語。笑口曾未開，語離遽如許。到家應重陽，精蘂亦已吐。長衫隨父老，社甕酌田祖。悠悠臥黄雲，坎坎擊醉鼓。人生行樂耳，何必浪自苦。恨我繫微官，何由共鷄黍。
古風二首  其一 周紫芝 
夜夢乘輕舟，掛席浮天池。天池亦何有，濤瀾靡津涯。中有三神山，樓觀何巍巍。晶熒白玉闕，彩錯黄金旗。紫皇遣天風，下吹仙人衣。仙人不知名，人言是安期。我欲就與語，弱水隔渺瀰。鼓枻方少前，風動輒去之。仙人不得見，遙睇忍言歸。願言哀劬勞，舉手援塵姿。探囊得靈丹，往往分刀圭。使我生羽翼，桑榆增暮輝。
古風二首  其二 周紫芝 
矯首望寥廓，雲日清四方。梟獍各屏跡，孔鸞亦高翔。鳯羽可爲儀，用以朝帝皇。八音奏韶濩，五色呈文章。帝皇在殊庭，斂珮方鏘鏘。顧瞻丹鳯儔，高目振鷺行。斥鷃獨何事，乘時亦飛揚。短羽無遠志，控地搶榆枋。卑飛固可笑，摧折亦足傷。願附翽翽翼，託身雲漢傍。
放龜 周紫芝  长江
老黥得龜規小利，小兒奪龜以爲戲。兒癡但作一笑看，槁死生存兩無意。乃翁不忍龜縮頭，何如去曳長江尾。流水長者亦念汝，清江繡衣何憂苦。
不睡效張文潛 周紫芝 
寒沙宿鷺水無聲，湖月留人睡不成。便擬閉門尋好夢，更聽鸜鵒轉三更。
觀潮示元龍 周紫芝  钱塘江
越山莽蒼吳山高，海門屹立通江濤。江頭久客歸未得，來趁吳兒看晚潮。潮頭初來一線白，雪浪翻空忽千尺。地中鳴角何處來，水上六花人不識。驚濤倒射須臾空，千艘已落空濛中。錦帆半臂浪花裏，越商巴賈爭長雄。江湖險絕長如此，風靜潮平亦何事。人間萬法有乘除，却遣風波在平地。
客許惠木犀而花殊未開三絕  其一 周紫芝 
秋雨不肯止，木犀殊未開。小齋寒索莫，誰剪一枝來。
客許惠木犀而花殊未開三絕  其二 周紫芝 
黄菊無多子，孤芳正要渠。誰能把秋色，分付木芙蕖。
客許惠木犀而花殊未開三絕  其三 周紫芝 
舊日江南路，霜裘曉樹間。無香供晏坐，有夢到秋山。
客許惠木犀而花殊未開三絕  其四 周紫芝 
秋夜旅懷栖栖羈客眼長開，蔌蔌清燈落曉灰。北雁有情書未到，寒衾無夢雨頻來。今年白髪看仍少，去日青春挽不回。别後故山應好在，小窗辜負翠雲堆。
次韻飛卿 周紫芝 
隨計京華憶去年，夢魂合眼到家山。早無半菽能餬口，晚得三鍾只汗顔。老懶不堪朱墨裏，此心終在水雲間。尺椽分我江邊路，留與他年作往還。
次韻李子至與陳相之定尋梅之約篇尾見及 周紫芝 
謝朓樽前憶語離，别來懷抱只愁知。鶺鴒原近識君晚，鴻雁書遙寄客遲。何事不嫌霜後鬢，尚邀同醉雪殘枝。今年新得梅花句，華萼詩中第幾詩。
次韻相之和李子至尋梅詩 周紫芝 
江南洛社各天涯，何事高人亦見思。句法風流雲爛漫，旅情飄泊燕差池。樽前病骨難供醉，花下枯藤可强枝。莫喚孤山林處士，揚州何遜自能詩。
劉文卿燒木犀沉爲作長句 周紫芝 
海南萬里水沉樹，江南九月木犀花。不知誰作造化手，幻出此等無品差。劉郎嗜好與衆異，煮蜜成香出新意。短窗護日度春深，石鼎生雲得煙細。夢回依約在秋山，馬上清香撲霜霽。平生可笑范蔚宗，甲煎淺俗語未公。此香似有郢人質，能受匠石斤成風。不須百和費假合，成一種性無異同。能知二物本同氣，鼻觀已有香嚴通。聊將戲事作薄相，辦此一笑供兒童。
曉雪 周紫芝 
湖色催清曉，風前一雪輕。不妨梅自笑，要與水争明。萬木雲遮盡，千巖玉琢成。可憐青竹葉，寒甚與誰傾。
時宰生日樂府四首 御燕曲 周紫芝 
新陽入谷春欲回，瑤池春早桃花開。黄金三尺瑞獸暖，雲横霧繞珠簾垂。碧腴分香自紫府，百壺流泉酒如許。御厨排燕羅八珍，更飭梨園賜歌舞。黄門宣詔天上來，歡喜時聞傳帝語。紅鑾畫幕密護遮，參差吹竹凌丹霞。雙成持觴萼綠勸，五雲遙望羣仙家。仙家日月真長久，地久天長聖恩厚。願公歲歲復年年，長带宮花飲宮酒。
時宰生日樂府四首 班師行 周紫芝 
漢兵出塞將軍行，棘門灞上空屯營。羽書夜半急如火，淮田千里無春耕。廟堂有議如建武，十歲邊頭不鳴鼓。君王無事兩國歡，長樂宮中瞻聖母。鷹饑虎飽不足圖，三軍漸欲銷兵符。紅旗盡卷夜烽冷，銅花繡甲金糢糊。横議當年蝟毛起，公持一言天自喜。盡收諸將入神京，十六衛閑清似水。榆關一騎不動塵，陰功何止活萬人。封侯鑄印不足說，朱顔一笑三千春。
時宰生日樂府四首 昇平謠 周紫芝 
負石填海海可乾，鑄鐵削山山可栞。俟河之清豈易得，眼見太平真復難。春風輦路宮槐綠，花繞漢宮三十六。喜入天顔人盡知，奉常新奏昇平曲。前年被袞郊圓天，今年執玉朝塗山。漢官威儀久不見，三代禮樂俱追還。太師功大非人力，早向壺天賜新宅。消得官家駐六飛，畫鼓咽咽燕瑤席。紫宸朝散千官行，四方警奏虛封章。袞司無事鈴索静，牙牌報漏春晝長。但聞羣賢歲歌舞，壽曲聲中玉觴舉。青衫小吏亦復歡，自採民謠裨樂府。
時宰生日樂府四首 祈年歌 周紫芝 
十雨五風年歲熟，萬落千村俱種粟。人從南畝把金犁，誰在廟堂調玉燭。昔年避地今安居，前日荷戈今佩犢。開元宰相不開邊，當時米賤斗數錢。自從罷武銷劍戟，外户不閉俱安眼。人蒙更生家受賜，父老歡喜兒童顛。君不見天上宸章燦星斗，翔鸞驚飛翠蛟走。爲言一德似阿衡，上格皇天贊元后。皇天報德亦可知，仁者必壽天無私。但願天心錫難老，貂冠畫袞常光輝。四國無兵誰不喜，共說昇平自今始。黄帝垂衣坐法宮，千歲常師廣成子。
冬至前九日湖水盡冰後二日晚晴小舟循湖心而歸冰已稍開書是日所見 周紫芝 
積雨凝宿陰，寒冰結湖背。鷗鷺不敢前，龜魚各潛晦。敲冰得湖心，鼓棹作澎湃。萬玉朝明堂，丁冬響環珮。誰來貝闕中，小現銀色界。夕陽似知人，微温散珠琲。爲我開糢糊，遙山影空翠。境勝不可名，語惡聊自悔。安得王右丞，萬象歸綵繪。遙憐西子寒，眉目增點綴。
將登南高示同舍  其一 周紫芝 
萬壑千巖要盡窮，漫將筋力試衰翁。請君速辦尋山屐，同上南高第一峰。
將登南高示同舍  其二 周紫芝 
三年身在翠鬟堆，慣見湖山眼厭開。要上雲峰最高處，試看潮過海門來。
過趙德莊官居有懷其人 周紫芝 
送君南浦草青青，記得江邊一醉醒。騎馬却來尋舊處，依然蒼竹近寒廳。讀君古錦囊中句，可是紅蓮幕下才。試問風流李長吉，如何不寄近詩來。
次韻關子東聞太常新樂 周紫芝 
今歲塗山禹會成，俟河真得見河清。官麤無路朝元去，臥聽鈞天奏樂聲。
湖上雜賦三首  其一 周紫芝 
青腰載雨入菰蒲，旋斫漁竿學釣魚。小向湖心作容與，天教來此伴舂鋤。
湖上雜賦三首  其二 周紫芝 
山邊騎馬醉王孫，湖裏撐船晚過門。寄語金丸莫輕彈，我無花鴨觧人言。
湖上雜賦三首  其三 周紫芝 
三年原不下胡床，飲盡山光與水光。莫把渠儂作官看，此身便是賀知章。
次韻何子楚題吳傳朋石渠大字 周紫芝 
中郎往昔游鴻都，眼見帚堊心成書。乃知隸法亦天授，後世豈復斯人徒。周王百度新復古，道家山是圖書府。吳侯妙翰絕古今，高榜横空近風雨。大字三尺古所難，細書不要烏絲欄。四蹄自抉水邊石，兩翮忽舉空中鸞。知君自是文中虎，便恐聲名傳帝所。借令頭白下凌雲，寄語韋郎耐辛苦。
次韻庭藻雨中不出湖上 周紫芝  西湖
幅巾飽看西湖春，徐行當車不動塵。有時乘興未遽反，武林無此尋春人。湖山如螺湖水白，幾見青天月生魄。年年馬上看吳娃，舞袖雙裁越羅窄。長安貴人百不憂，胡爲亦復多窮愁。出門載酒不可往，倚杖看雨如窮秋。萬事不由人作計，我欲除愁唯一醉。此生已老復何求，五字但知公臭味。春風吹雨山澤晴，青山有約翁有情。故人官高少閑暇，可喚白鷗同此盟。
梅花爲風雨所殘三絕  其一 周紫芝 
五更風雨各無端，留取殘枝與客看。何遜借花心欲折，玉奴愁雨曉應寒。
梅花爲風雨所殘三絕  其二 周紫芝 
山西鐵面故將軍，新種梅花十里春。此地數枝留不得，東風可是惡欺人。
梅花爲風雨所殘三絕  其三 周紫芝 
先生舊日經行處，聞有寒枝笑曉林。便倩東風吹雨去，急携藜杖與僧尋。
梅盡一首 周紫芝 
昔家大江南，沮洳不堪處。五月梅子黄，江雲日成雨。頻年客東吳，蝸椽坐羈旅。墮鳶忽當前，海氣復如許。食無山鞠窮，爲病入腰膂。游鯈與争席，共此一洲渚。人生能幾何，生理亦良苦。今朝有奇事，兒童報佳語。送梅喜追餞，入伏寧傴僂。便當掛西窗，悠然望南浦。借風翻綠荷，分香度清暑。
陳相之許惠近作久而未至雪中偶書二首  其一 周紫芝 
春意方回臘，梅花又滿枝。自憐爲客久，頗恨得君遲。涉世身猶爾，攻愁酒若爲。人生俱昨夢，消遣可無詩。
陳相之許惠近作久而未至雪中偶書二首  其二 周紫芝 
短策何由去，長鬚喚不來。詩今如此少，門欲爲誰開。净几塵飛盡，寒窗雪自堆。無人伴牢落，燈火送殘杯。
奉答相之再示兩詩  其一 周紫芝 
白髪劉郎在，無心唱竹枝。倦游閑未得，見事老尤遲。與世知何用，求田便可爲。元龍人物勝，况有建安詩。
奉答相之再示兩詩  其二 周紫芝 
老愧才都盡，人愁雨不來。酒樽無客把，詩卷爲君開。山色螺分翠，江濤雪擁堆。新篇慰愁眼，喜色動寒杯。
次韻關子東湖上雜書四絕 清照庵 周紫芝 
道人結屋在林邱，俗子何由得少留。一閉衡門三十載，爲公今過虎溪頭。
次韻關子東湖上雜書四絕 壽星寺 周紫芝 
上方重閣到雲天，一落天星今幾年。不見老坡寒碧句，滿林風玉自蒼然。
次韻關子東湖上雜書四絕 水荇 周紫芝 
舊聞春草滿池塘，何事新題荇蘂黄。寄語藕花從此去，不須滿意著紅粧。
次韻關子東湖上雜書四絕 子規 周紫芝 
兩邊山木子規啼，不管還鄉客夢稀。應爲老翁推不去，故將好語勸人歸。
再寄李司農二首  其一 周紫芝 
不作徽州夢，空吟楚水邊。倉皇相别日，歡喜得書年。客有誰投轄，詩應我執鞭。長安望歸日，消息幾時傳。
再寄李司農二首  其二 周紫芝 
衰薄功名晚，羈棲歲月深。篇章唯楚些，兒女盡吳音。見面知何日，從公話此心。時光肯相待，白髪已如林。
頃與徐美祖汪養源同遊杯渡道場余來錢塘而二君再遊以詩見寄 周紫芝 
當年三士各清狂，下馬同尋古道場。人在諸峰朝著屐，天教我輩夜分床。勝遊已是成陳迹，晚路何堪更異鄉。聞道重來苦相憶，爲君日轉九廻腸。
苦筍 周紫芝 
庾郎鮭菜不滿腹，三歲杯盤入吳俗。江頭四月烏賊來，經日楊梅雨中熟。是時苦竹方生兒，錦綳時露駢頭玉。杭人嚇飯正要虎，日以千金換盈束。人莫不食鮮知味，妙理聽君論反覆。舌頭誰識苦中甜，今乃苦口後爲福。蔗中佳境甘似飴，厚味可人終腊毒。江南山多豈無此，苦甚何止秋荼酷。天公時爲餉饞人，雨洗風吹滿山谷。從今不敢料吳儂，但煮蝦蟆當粱肉。
和張元明食生荔子 周紫芝 
五月麦秋閩嶺寒，嶺頭風雨荔子丹。舊從圖畫見眉目，何曾生食知甘酸。天生尤物亦甚慳，路遠致之良復難。宮中妃子一破顔，猶須驛騎來長安。絳紗囊小欣乍識，晚上蘇臺醉瑤席。人如玉筍擘輕紅，詩似春雲驚坐客。書生饞相絕可憐，誦詩口角空流涎。何時遂作七閩客，日啖玉肌三百丸。猶勝窮愁杜陵老，暮年奔走巴山道。萬里瀘戎摘荔枝，一生辛苦無人知。
將别湖居二首  其一 周紫芝  西湖
昔年嘗判武林丞，来伴西湖寺下僧。又作移家新活計，却携行脚舊枯藤。
將别湖居二首  其二 周紫芝  西湖
西子湖邊一短窗，幾年和雨看湖光。青山換得微官去，魚鳥應須笑漫郎。
與同舍郎觀潮分韻得還字一字江字三首一字江字爲坐客作  其一 周紫芝  钱塘江
人生如微塵，同一霄壤間。可笑蠛蠓眼，但窺甕中天。錢塘俯滄海，八月壯濤瀾。始疑疋練横，旋作萬馬翻。海門屹中開，方壺忽當前。不知何巨鰲，爲我戴三山。銀光射傑閣，玉筍垂朱欄。須臾擊飛雪，噴薄上簾顔。相見各驚顧，日暮殊未還。那知在空濛，但怪毛髪寒。平生雲夢胸，始信宇宙寛。安得凌雲手，大筆如脩椽。盡挽卷天浪，參差入豪端。
與同舍郎觀潮分韻得還字一字江字三首一字江字爲坐客作  其二 周紫芝  钱塘江
烈風驚洪濤，浩蕩吹海立。迅雷忽飜空，掩耳嗟不及。漢兵百萬騎，已奪秦關入。擊石驚倒流，勢若三峽急。滄波忽喧豗，衆目俱駭慄。人言海潮來，昔爲子胥屈。誰當語馮夷，四海今已一。王春會塗山，白玉執萬笏。江河及喬嶽，祠祀已咸秩。海神會當知，萬歲拱帝室。
與同舍郎觀潮分韻得還字一字江字三首一字江字爲坐客作  其三 周紫芝  长江 钱塘江
神州古都會，有美東南邦。壯哉八月濤，卷地奔長江。驚濤裂巨石，洪鐘殷朝撞。萬瓦響飛雹，千艘碎舽艭。灧澦不足數，况乃峽與瀧。翩翩坐中客，才器俱無雙。九牛可逆拽，五鼎乃獨扛。詩成咄嗟頃，惡語徒喧哤。
次韻徐美祖梅花 周紫芝 
我得孤山已恨遲，水邊無復昔年枝。花隨此老俱成夢，詩似徐郎今有誰。隴使醉将春作信，廣平應解玉爲肌。五更笑語香中意，只有羅浮曉月知。
人日雨一首 周紫芝 
王春雪三尺，人日雨一犁。五種雖未入，二麥頗亦宜。人情豈不悦，天意似可期。官居著窮巷，睡味無人知。起焚石鼎烟，爛讀離騷詞。看雲生屋角，聽雨鳴空墀。綠水添清瑤，孤芳悦華姿。萬物有佳趣，吾生日已衰。貪癡速奇禍，安分傷寒饑。乘除理已定，智巧那得移。不如酌我酒，此事姑置之。
次韻艾主管二首  其一 周紫芝 
三徑頻招客，羈懷可自寛。湖分一水近，窗納數峰寒。好句貧猶得，衰顔醉亦丹。官閑樂如許，何地更求安。
次韻艾主管二首  其二 周紫芝 
病畏空緣淺，愁知醉境寛。五窮空抱藝，六巧豈勝寒。鶴骨全憑杖，霜毛不受丹。春雲莫成雪，僵臥有袁安。
二月十四日過初師房 周紫芝 
故國三年夢，青春二月餘。閑尋窗窈窕，來伴客踟蹰。花倩風調護，愁應酒破除。老夫乘興罷，歸了讀殘書。
次韻李彥恢簡錢侍郎因叙將别之意 周紫芝 
兩淮持莭記當年，奏計歸來雪滿顛。應念故人今老矣，載瞻行旆只依然。欲知鴻雁劬勞日，便是鵷鸞咫尺天。况有金蘭在坡禁，一生交分豈輕捐。
次韻彦恢再示前作 周紫芝 
此生難數絳人年，高位由來免疾顛。自笑晚途聊復爾，相逢雲路豈其然。歸心只欲開三徑，薄宦何由託二天。他日據鞍如可强，故人雖老未輕捐。
次韻趙簽判用李漕韻見示 周紫芝 
九陌塵中度歲年，不堪烏帽著華顛。名雖已愧周公瑾，詩或時參孟浩然。豈料晚途蓮幕客，肯來同醉玉壺天。人間富貴須公等，佩楪從今可盡捐。
彥恢被旨使京西将歸待次用前韻送别因呈鄉里親舊 周紫芝 
知公直節自當年，終不留衣與大顛。胸次已能呑夢澤，功名寧復愧燕然。登車莫厭塵吹帽，移棹應思水拍天。歸去交遊如問我，爲言百事老俱捐。
胡夫人出塵庵詩四首  其一 周紫芝 
漫說丹砂乞轉精，安期瓜大幾時生。會令方寸無荆棘，火棗交梨亦易成。
胡夫人出塵庵詩四首  其二 周紫芝 
看著桃花兩度春，尚須香火奉高真。世間安得無塵鏡，人似靈犀觧辟塵。
胡夫人出塵庵詩四首  其三 周紫芝 
當日飛昇雲路賒，夫人原屬舊仙家。莫將林下能詩女，輕比神仙萼綠華。
胡夫人出塵庵詩四首  其四 周紫芝 
瑤池人摘幾番桃，月下猶吹弄玉簫。爲病書符何日了，雲軿看即下丹霄。
次韻君叙湖上偶作 周紫芝 
政恐情須我輩鍾，畫船同載舞衣紅。可憐燕子無人管，不忍桃花過眼空。客睡喜聽門剝啄，君詩來送玉丁東。何時却覓孤山路，共弔梅花樹下翁。
次韻君叙雨中偶作 周紫芝  西湖
春風作意惱春懷，更落殘紅上紫苔。無限好詩飛得去，幾人今雨肯重來。夢回故國空千里，酒憶徴君共一杯。看取西湖天下勝，客愁應爲此時開。
冷泉亭放閘  其一 周紫芝 
呼猿洞口水潺潺，忽卷奔流下九天。乞得少陵三峽句，爲君題作倒流泉。
冷泉亭放閘  其二 周紫芝 
萬里西興浦口潮，浪花真似海門高。誰將一夜山中雨，喚作滄江八月濤。
西窗見榴花分韻得花字 周紫芝 
青春苦難挽，白日良易斜。花飛尚滿砌，柳密驚藏鴉。寒窗忽當日，山崦知誰家。紅榴笑疏林，始著三兩花。繁陰護朱閣，芳姿奪明霞。頗憶少年日，千金醉繁華。當時石榴裙，六幅圍絳紗。美人隔秋水，相望天一涯。想像繫楚腰，依稀似丹葩。對花誰與論，搔首空歎嗟。
次韻同舍四月十日迎駕二首  其一 周紫芝 
日來金闕麗蒼龍，風入宮牆展鹿葱。夾道焚香迎步輦，兩班鳴玉從羣公。
次韻同舍四月十日迎駕二首  其二 周紫芝 
時平廊廟半夔龍，趙將何人說李葱。一見黄麾識全仗，始知赤舄有三公。
次韻艾主管四月十日迎駕 周紫芝 
十年不見羽書馳，萬里風塵静九圍。又薦櫻桃入原廟，春來無事幾家肥。
次韻庭藻天申節錫燕書事 周紫芝 
千秋舞馬初登床，新歌樂府傳霓裳。當時提封三萬里，人間何處無農桑。邇來重見太平日，侍臣復上開元觴。雲門一闋天樂奏，瑞獸三尺南金黄。師臣擁珮燕旨酒，虎臣杖節嚴秋霜。成功乃自師尚父，異姓不數汾陽王。紫皇萬歲壽明主，斗魁六宿來文昌。三呼往往出靈嶽，由漢以來無此祥。諸公自是列宿數，玉階合望重瞳光。聖朝御極日杲杲，風雨順序天蒼蒼。虞階已復罷干羽，漢郡會看開樂浪。小臣拜手亦稽首，願祝地久仍天長。